title: Australian avoin tennisturnaus 2004

text: Finaalissa olivat vastakkain Roger Federer, Sveitsi ja Marat Safin, Venäjä. Federer otti ensimmäisen Australian avoimen turnausvoittonsa luvuin 7–6, 6–4 ja 6–2. Federer oli selvittänyt tiensä finaaliin voittamalla semifinaaleissa Espanjan Juan Carlos Ferreron ja puolivälierissä Argentiinan David Nalbandianin. Finaalin hävinnyt Safin selvitti välierät voittamalla Yhdysvaltain Andre Agassin ja puolivälierät kukistamalla niin ikään Yhdysvaltain Andy Roddickin.


title: Australian avoin tennisturnaus 2004

text: Finaalissa olivat vastakkain Justine Henin-Hardenne, Belgia ja Kim Clijsters, Belgia. Henin-Hardenne voitti ottelun luvuin 6–3, 4–6 ja 6–3. Henin-Hardenne selvitti tiensä finaaliin voittamalla välierissä Kolumbian Fabiola Zuluagan ja puolivälierissä Yhdysvaltain Lindsay Davenportin. Finaalin hävinnyt Clijsters voitti välierissä Sveitsin Patty Schnyderin ja puolivälierässä Venäjän Anastasija Myskinan.


title: Australian avoin tennisturnaus 2004

text: Miesten nelinpelin voittivat Ranskan Michaël Llodra ja Fabrice Santoro. He kukistivat finaalissa Yhdysvaltain Bob Bryanin ja Mike Bryanin luvuin 7–6(4) ja 6–3.


title: Australian avoin tennisturnaus 2004

text: Naisten nelinpelin voittivat Virginia Ruano Pascual, Espanja, ja Paola Suárez, Argentiina. Finaalissa kukistuivat Svetlana Kuznetsova ja Jelena Lihovtseva, Venäjä luvuin 6–4 ja 6–3.


title: Australian avoin tennisturnaus 2004

text: Sekanelinpelin voittivat Jelena Bovina (RUS) ja Nenad Zimonjić (SCG). Finaalissa kukistuivat Martina Navrátilová (USA) ja Leander Paes (IND) luvuin 6–1 ja 7–6(3).


title: Australian avoin tennisturnaus 2004

text: Australian avointen poikien kaksinpelin voiton vei Ranskan Gaël Monfils. Finaalissa kaatui niin ikään ranskalainen Josselin Ouanna luvuin 6–0 ja 6–3.


title: Australian avoin tennisturnaus 2004

text: Tyttöjen kaksinpelin voitti Israelin Shahar Pe'er. Finaalissa kukistui Nicole Vaidišová (CZE) luvuin 6–1 ja 6–4.


title: Australian avoin tennisturnaus 2004

text: Poikien nelinpelin voittivat Scott Oudsema ja Brendan Evans (USA).


title: Australian avoin tennisturnaus 2004

text: Tyttöjen nelinpelin voittivat Chan Yung-jan (TPE) ja Sheng-Nan Sun (CHN).


title: Lissenkefalia

text: Lissenkefalia on syvää kehitysvammaisuutta aiheuttava aivojen tasapintaisuussyndrooma, johon kuuluu monesti muitakin aivojen epämuodostumia.


title: Lissenkefalia

text: Lissenkefaliaan liittyy syvän kehitysvammaisuuden lisäksi mm. hengitysvaikeuksia, pakkoliikkeitä ja ennenaikainen kuolema. Useimmat potilaat eivät pysty kääntymään, istumaan eivätkä kävelemään. Heillä saattaa ilmetä epileptisiä kohtauksia.


title: Lissenkefalia

text: Vesipäisyys ja silmävauriot ovat II-tyypin potilailla tavallisia.


title: Lissenkefalia

text: Noin 50 % lissenkefalikoista menehtyy 10. ikävuoteen mennessä. Häiriö voi olla seurausta esimerkiksi perintötekijöistä, sattumanvaraisesta geenivirheestä tai jostakin raskaudenaikaisesta tekijästä.


title: Lissenkefalia

text: Lissenkefaliasta kärsii noin yksi tai hieman yli yksi lapsi 100 000:sta. Yleisimpiä lissenkefaliasairauksia ovat Miller–Diekerin ja Walker–Warburgin oireyhtymä. Elinajanodote on heikko varsinkin Miller–Dieker-potilailla: useimmat kuolevat muutaman kuukauden ikäisinä.


title: Nukketeatteri

text: Nukketeatteri on teatteriesitys, jonka esittämiseen käytetään nukkeja sekä niiden hahmoja. Esittäjät ohjaavat nukkeja joko suoraan tai epäsuorasti esimerkiksi narujen tai kauko-ohjauksen avulla.


title: Nukketeatteri

text: Ranskan sana "marionnette" tulee sanojen Marie, Marion, Mariotte tai Mariolle diminutiivistä ja merkitsee siis pientä Marieta. Tämä hellittelymuoto oli sittemmin käytössä kun Neitsyt Mariaa esitettiin plastisessa muodossa ainakin jo vuonna 1306. Kuitenkin ainakin 1500-luvulta lähtien käsite on tarkoittanut kaikenlaisia puusta tehtyjä hahmoja, olivatpa ne pyhiä tai maallisia. Nimike ulottui aina noituutta käsitteleviin nukkeihin saakka. Nykyään marioneteilla tarkoitetaan lähinnä nukkeja, joita ohjataan naruista vetämällä.


title: Nukketeatteri

text: Monissa Aasian maissa nukketeattereilla on pitkät perinteet ja merkittävä rooli kulttuurin viemisessä syrjäisiinkin paikkoihin. Kiertävä nukketeatteri on kätevä siirtää pitkienkin matkojen päähän. Esitykset ovat usein vanhoihin legendoihin tai historiallisiin tapahtumiin perustuvia, usein niissä on myös avoin tai peitelty poliittinen sisältö. Yksi aasialaisen nukketeatterin muoto on heijastettujen varjokuvien käyttö oikeiden kolmiulotteisten nukkejen sijasta. Hanoissa Vietnamissa esiintyvä nukketeatteri käyttää näyttämönä vesiallasta.


title: Q (James Bond)

text: Q ("Quartermaster", ) on James Bond -kirjoissa ja elokuvissa esiintyvä kuvitteellinen hahmo.


title: Q (James Bond)

text: Q on MI6-tiedustelupalvelun varusteitten kehittelystä ja valmistamisesta vastaavan Q-osaston ("Q Branch") päällikkö. Romaaneissa myös nimellä majuri Boothroyd esiintyvä Q on keski-ikäinen ja käynyt koulua Radley Collegessa ja Cambridgen Trinity Collegessa. Hänellä on ainakin yksi lapsi.


title: Q (James Bond)

text: Hahmo esiintyy Ian Flemingin James Bond -romaaneissa vain satunnaisesti, mutta on ollut mukana kaikissa elokuvissa lukuun ottamatta elokuvia "Elä ja anna toisten kuolla", "Casino Royale" ja "007 Quantum of Solace". Ensimmäisessä Bond-elokuvassa "Salainen agentti 007 ja tohtori No" hahmosta käytetään romaanien tapaan nimeä majuri Boothroyd.


title: Q (James Bond)

text: Q suhtautuu työhönsä hyvin vakavasti, ja ärtyy Bondille tämän usein seksuaalisväritteisestä leikinlaskusta suurella työllä kehitettyjen erikoisvälineiden suhteen.


title: Q (James Bond)

text: Ensimmäinen Q:n näyttelijä Desmond Llewelyn esiintyi kuolemaansa asti Q:na kaikissa Bond-elokuvissa lukuun ottamatta elokuvia "Salainen agentti 007 ja tohtori No" ja "Elä ja anna toisten kuolla". "Kun maailma ei riitä" on viimeinen elokuva, jossa Llewelyn näyttelee Q:ta. Hänen kuoltuaan Q:n aiempi apulainen R (John Cleese) peri Q:n aseman elokuvassa "Kuolema saa odottaa".


title: Q (James Bond)

text: Q teki paluun elokuvassa "007 Skyfall", jossa häntä esittää Ben Whishaw. Elokuvassa Q on kolmas Bondeissa esiintynyt Q.


title: Ad Hoc Revolt

text: Ad Hoc Revolt (2006) on norjalaisen Drottnar-yhtyeen 7"-vinyylisingle, jota julkaistiin rajoitettu sadan kappaleen painos ennen yhtyeen "Welterwerk"-albumin ilmestymistä. Levy sisältää kappaleet "Ad Hoc Revolt" ja "Victor Comrade", jotka ovat myös "Welterwerk"-albumilla. "Ad Hoc Revolt" alkaa samplella vanhan filmiprojektorin käynnistymisestä, muutoin kappale on tyyliltään teknistä ja progressiivista extreme metalia. "Victor Comrade" on instrumentaalikappale, joka nojaa pääosin sessiomuusikko Jan-Espen S. Schildmannin trumpetin soittoon ja Ondřej Valenin tšekinkieliseen puheääniosuuteen.


title: Stora Essingen

text: Stora Essingen (lempinimeltään "Storan") on yksi Ruotsin pääkaupungin Tukholman kaupunginosista. Se sijaitsee samannimisellä, pinnanmuodoltaan hyvin kumpareisella saarella Tukholman pohjoisessa sisäkaupungissa, ja kuuluu Kungsholmenin kaupunginosa-alueeseen. Kaupunginosa on muodostettu vuonna 1926, ja se on maa-alaltaan 0,73 neliökilometrin suuruinen. Asukkaita siellä on noin 3 850.


title: Stora Essingen

text: Vuoden 1870 tienoilla Stora Essingenin alueelle alettiin rakentaa työläisasuntoja sekä vapaa-ajan asuntoja.


title: Miller–Diekerin oireyhtymä

text: Miller–Diekerin oireyhtymä on lissenkefaliaa ja syvää kehitysvammaisuutta aiheuttava oireisto, jonka aiheuttaa 17. kromosomin geenin vaurio.


title: Miller–Diekerin oireyhtymä

text: Miller–Dieker-potilaat ovat monin tavoin epämuodostuneita. Kasvot ja kallo ovat poikkeavia, munuaiset voivat olla synnynnäisesti vioittuneet, ja oireistoon liittyy usein sydänvika. Potilaat ovat alttiita epileptisille kohtauksille. Vammautuneiden elinajanodote on heikko, monet kuolevat elettyään vain muutaman kuukauden.


title: Miller–Diekerin oireyhtymä

text: MD-syndrooma periytyy peittyvästi, mutta satunnaisiakin mutaatioita tiedetään tapahtuneen. Vuonna 1991 suoritetun tutkimuksen tuloksen mukaan MD-syndroomaisia on 11,7 ihmistä miljoonasta.


title: Sam Tingle

text: Sam Tingle (24. elokuuta 1921 Manchester, Englanti – 19. joulukuuta 2008 Kapkaupunki, Etelä-Afrikka) oli Formula 1 -kuljettaja Rhodesiasta, nykyisestä Zimbabwesta. Tingle osallistui viiteen MM-sarjan Grand Prix -kilpailuun, mutta ei saavuttanut niissä yhtään MM-pistettä. MM-sarjassa hän osallistui vain Etelä-Afrikan Grand Prix -kilpailuihin, mutta ajoi myös maailmanmestaruussarjan ulkopuolisissa F1-kilpailuissa. Vain kaksi rhodesialaista kuljettajaa on osallistunut F1-kilpailuun, joten Tingle on toinen heistä. Toinen on John Love.


title: Dana Rosemary Scallon

text: Dana Rosemary Scallon, joka tunnetaan myös pelkällä etunimellään Dana, (s. 30. elokuuta 1951) on irlantilainen laulaja ja poliitikko.


title: Dana Rosemary Scallon

text: Dana aloitti laulajanuransa 1960-luvun lopussa ja nousi kuuluisuuteen voittaessaan vuoden 1970 Eurovision laulukilpailun kappaleellaan ”All Kinds of Everything”. Lukuisat hänen kappaleistaan ovat olleet hittejä Irlannissa ja Isossa-Britanniassa. Uskonnollisena ihmisenä hän on laulanut myös runsaasti uskonnollisia kappaleita ja esiintynyt paaville tämän Irlannin-vierailun yhteydessä vuonna 1979.


title: Dana Rosemary Scallon

text: Scallon muutti 1980-luvulla miehensä mukana Yhdysvaltoihin. Siellä hän sai töitä katoliselta mediakonsernilta EWTN:lta, jossa hänellä oli oma radio- ja televisioohjelma. Hänestä tuli myös suosittu kristillinen laulaja.


title: Dana Rosemary Scallon

text: Scallon palasi Irlantiin 1997. Hän asettui ehdolle Irlannin presidentiksi itsenäisenä ehdokkaana ja sai kolmanneksi eniten ääniä. Vuonna 1999 hänet valittiin Euroopan parlamenttiin. Scallon pyrki uusimaan paikkansa vuonna 2004, mutta ei onnistunut. Samana vuonna hän pyrki asettumaan ehdolle Irlannin presidentiksi, mutta ei onnistunut keräämään tarpeeksi tukijoita haastaakseen toiselle kaudelleen yksimielisesti valitun Mary McAleesen.


title: Dana Rosemary Scallon

text: Vuonna 2005 Scallon palasi viihdealalle, tällä kertaa Irlannin radioon. Jätettyään tehtävänsä europarlamentissa hän on jatkanut myös levyttämistä, esimerkiksi vuonna 2006 häneltä ilmestyi levy paavi Johannes Paavali II:n muistolle.


title: Walker–Warburgin oireyhtymä

text: Walker–Warburgin oireyhtymä on peittyvästi periytyvä oireyhtymä, joka aiheuttaa lissenkefaliaa ja vaikeaa kehitysvammaisuutta.


title: Walker–Warburgin oireyhtymä

text: Aivovaurioiden lisäksi syndroomaan voi kuulua lihasheikkoutta, näkövamma, viherkaihi, epilepsia, jatkuvaa voimakasta kuumeilua, iktyoosia, vesipäisyyttä ja sydänvika. Ennuste riippuu ennen kaikkea aivovaurioiden vakavuudesta.


title: Walker–Warburgin oireyhtymä

text: Walker–Warburgin oireyhtymän aiheuttaa vaurio yhdeksännessä kromosomissa. Useimmat potilaat kuolevat ennen kolmen vuoden ikää, vaikkakin Suomessa tavataan syndroomasta lievempää ja parempiennusteista muotoa.


title: Forsmarkin ydinvoimalaitos

text: Forsmarkin ydinvoimala sijaitsee Ruotsin Itämeren rannikolla Uppsalan läänissä Östhammarin kunnassa, noin 70 km:n päässä Ahvenanmaasta. Forsmark tuottaa noin kuudenneksen Ruotsin itse tuottamasta sähköenergiasta. Laitoksen kolmen kiehutusvesireaktorin yhteenlaskettu sähköntuotto on noin 3100 megawattia. Ensimmäiset reaktorit käynnistettiin vuonna 1980, kolmas vuonna 1985.


title: Forsmarkin ydinvoimalaitos

text:
Voimalan omistavan Forsmarks kraftgrupp -yhteenliittymän osakkaat ovat Ruotsin valtiollinen Vattenfall AB (66 %), Mellansvensk Kraftgrupp AB (25,5 %) ja E.ON Kärnkraft Sverige AB (8,5 %). Mellansvensk Kraftgruppin pääomistaja 87 %:n osuudella puolestaan on Fortum.
Laitoksen liikevaihto on viime vuosina ollut noin 480 miljoonaa euroa ja se on työllistänyt noin 860 henkeä.Alkuvuodesta 2007 voimala oli toistuvasti uutisissa. Lukuisat tekniset ja turvallisuusongelmat olivat vaivanneet laitosta jo puolen vuoden ajan. Helmikuussa 2007 Vattenfall erotti voimalan toimitusjohtajan Lars Fagerbergin. Kesällä 2006 Forsmark 1 jouduttiin hätäpysäyttämään jolloin osa sen valvontamonitoreista pimeni, tutkinnassa havaittiin virheellisiä sähkökytkentöjä. Toisen kerran se jouduttiin pysäyttämään lokakuussa testeissä havaittujen epäselvyyksen vuoksi, samalla myös kakkosreaktori pysäytettiin jäähdytysjärjestelmän vuodon takia. Talvella 2007 havaittiin ykkös- ja kakkosreaktoreissa vaurioita kumitiivisteissä. Mediassa uutisoitiin tuona ajankohtana myös raportista jossa kerrotaan laitoksen muutamien työntekijöiden olleen humalassa työvuorollaan.


title: Forsmarkin ydinvoimalaitos

text: Myös muissa Ruotsin ydinvoimaloissa on ollut vuosien 2006 ja 2007 aikana lukuisia ongelmia, kuten esimerkiksi Ringhalsissa.


title: Forsmarkin ydinvoimalaitos

text: IAEA:n saatua tarkastukset valmiiksi Forsmarkin voimalassa uutisoitiin helmikuussa 2008 laitoksen välttyneen vakavilta moitteilta, vaikka korjattavaa löytyi . Ruotsin oma ydinturvallisuusviranomainen SKI arvosteli syyskuussa 2008 Forsmarkin ydinvoimalaa useista turvallisuuspuutteista. SKI havaitsi rutiinitarkastuksessaan muun muassa kakkosreaktorin hätäjäähdytysjärjestelmän venttiilin olleen suljettuna vuoden.


title: Ilion

text: Ilion tai Ilium voi tarkoittaa:


title: François Mazet

text: François Mazet (s. 24. helmikuuta 1943 Pariisi) on ranskalainen entinen Formula 1 -kuljettaja. Hän osallistui vain yhteen F1:n MM-sarjan Grand Prix -kilpailuun eikä onnistunut saavuttamaan siinä yhtään pistettä. Hänelle ainoaksi jäänyt kilpailu oli hänen kotikilpailunsa, Ranskan Grand Prix 1971. Mazet ajoi kilpailussa Jo Siffertin omistamalla March 701 -autolla.


title: François Mazet

text: Mazet on Ranskan Formula 3 -sarjan maailmanmestari vuodelta 1969.


title: S/S Viking

text: S/S Viking, alkuperäinen nimi S/S Dinard oli ensimmäinen eteläisen Suomen ja Ruotsin välisessä liikenteessä seilannut autolautta. Aluksen omisti Rederi AB Vikinglinjen, joka aloitti sillä liikenteen Korppoosta Galtby–Maarianhamina–Gräddö-reitillä 1. kesäkuuta 1959. Ensimmäinen autolauttayhteys Suomen ja Ruotsin välillä oli reitti Vaasa–Uumaja, jolla Rederi Ab Vasa-Umeå aloitti liikennöinnin Korsholm III -nimisellä aluksella 15. joulukuuta 1958. "S/S Viking" oli kuitenkin ensimmäinen peräporttilastausta käyttänyt kansainvälisen liikenteen autolautta Suomessa.


title: S/S Viking

text: Lautassa ei ollut keulaporttia, vaan autokannen etuosassa oli henkilöauton mentävä kääntöpöytä. Sisään ajettiin tyyrpuurin puolelta ja ulos paarpuurin puolelta. Kääntöpöytää isommat autot kuljetettiin avokannella ja vedettiin lavetilla ja vinssillä paikoilleen. Viking Linen nykyisestä punaisesta värityksestä poiketen alus liikennöi ensimmäiset vuotensa Suomen ja Ruotsin välillä sinivalkoiseksi maalattuna. Punainen väri tuli yhtiön tunnusväriksi vasta vuonna 1964. Väri keksittiin varustamon toimitusjohtajan sisaren käyttämästä huulipunasta. Sävyn nimi oli "Mexican Fire", ja se on yhä yhtiön tunnusväri. Myös S/S Vikingin kyljet maalattiin silloin punaisiksi.


title: Fratafernes

text: Fratafernes (, kuoli ennen vuotta 321 eaa.) oli persialainen sotilas. Hän oli Parthian ja Hyrkanian maakuntien satraappi Dareios III:n aikana.


title: Fratafernes

text: Fratafernes johti omien maakuntiensa joukkoja Gaugamelan taistelussa vuonna 331 eaa. Dareioksen pakeni Frataferneen kanssa Hyrkaniaan hävittyä taistelun Aleksanteri Suurta vastaan. Dareioksen kuoleman jälkeen Fratafernes antautui Aleksanterille, joka antoi Frataferneen jatkaa Parthia satraappina.


title: Fratafernes

text: Fratafernes seurasi Aleksanterin mukana kun tämä ajoi takaa Dareioksen murhaajaa Bessosta. Aleksanteri lähetti Frateferneen Erigyioksen ja Karanoksen kanssa kukistamaan kapinoivan Satibarzaneksen. Vuoden 328 eaa. talvena Fratafernes lähetettiin kukistamaan kapinoivaa Autofradatesta. Fratafernes selvitti tehtävänsä ja toi kapinallisen vankina kuninkaan luokse. Fratafernes saapui kuninkaan luokse pian Hydaspesjoen taistelun jälkeen. Tämän jälkeen Fratafernes palasi ilmeisesti takaisin omaan maakuntaansa. Hän lähetti poikansa Farismeneen elintarvikkeilla lastatun saattueen kanssa avustamaan Aleksanterin armeijaa Gedrosian aavikon ylityksessä.


title: Fratafernes

text: Kaksi muuta Frataferneen pojista, Fradasmenes ja Sisines, liittyivät Aleksanterin toveriratsuväen kuninkaalliseen osastoon ("agema") vuonna 324 eaa. Fratafernes sai jatkaa maakuntiensa hallitsemista Aleksanterin kuoleman jälkeen. Fratafernes kuoli luultavasti ennen Triparadisoksen kokousta vuonna 321 eaa. Ainakin Parthian uudeksi satraapiksi nimitettiin Filippos joka oli ennen ollut Sogdianan satraappi.


title: Sydämen läppäviat

text: Sydämen läppäviat ovat sairauksia, jotka kohdistuvat sydämen yhteen tai useampaan läppään. Sydämessä on neljä läppää: sydämen oikealla puolella kolmipurjeläppä (trikuspidaaliläppä) ja keuhkovaltimoläppä (pulmonaaliläppä) ja vasemmalla puolella hiippaläppä (mitraaliläppä) ja aorttaläppä. Läppävika voi ilmetä kahdella tavalla: läpän ahtautumisena eli stenoosina tai läpän vuotona. Yleisimmät läppäviat ovat aorttaläpän ahtauma ja mitraaliläpän vuoto.


title: Sydämen läppäviat

text:
Aorttaläppä on kammio-valtimoläppä, joka sijaitsee aortan tyvessä.
Aorttaläpän ahtauma eli aorttastenoosi on yleinen vaiva vanhoilla henkilöillä. Aorttaläpän aukko on merkittävästi ahtautunut 2–3 prosentilla yli 65-vuotiaista. Aorttaläpän aukon ahtautuminen estää veren virtausta aorttaan ja nostaa sydämen vasemman kammion painetta, mikä johtaa vasemman kammion seinämän paksuuntumiseen.


title: Sydämen läppäviat

text: Aorttaläpän ahtautumisen yleisimpänä syynä oli aiemmin reumakuume, joka on muuttunut länsimaissa harvinaisemmaksi. Reumakuumeen aiheuttamia aorttastenooseja esiintyy edelleen kehitysmaissa ja sieltä tulevilla siirtolaisilla. Nykyään yleisimmäksi syyksi on noussut läpän kalkkiutuminen, joka on samankaltainen prosessi kuin ateroskleroosin synnyssä. Aorttaläpän kalkkiutumiseen liittyy usein myös sepelvaltimotauti. Aorttaläppä muodostuu normaalisti kolmesta purjeesta eli liuskasta. Noin 1–2 prosentilla henkilöistä aorttaläppä on kuitenkin synnynnäisesti kaksiliuskainen, mikä altistaa aorttaläpän ahtautumiselle jo varhaisemmalla iällä.


title: Sydämen läppäviat

text: Aorttaläpän ahtauman oireina voivat olla rasitusrintakipu, hengenahdistus ja tajuttomuuskohtaukset. Rintakipu johtuu sydänlihaksen hapenpuutteesta eli iskemiasta. Vasemman kammion korkea verenpaine johtaa keuhkojen kapillaaripaineen nousuun, mikä aiheuttaa hengenahdistusta ja pahimmillaan keuhkopöhön. Tajuttomuuskohtausten syynä on rytmihäiriö tai rasituksen aikainen sydämen riittämätön toimintakyky.


title: Sydämen läppäviat

text: Aorttaläpän ahtauman oireita voidaan hoitaa lääkkeillä, esimerkiksi diureeteilla ja digoksiinilla. Varsinaisena hoitona on kuitenkin leikkaus, jossa läppä korvataan tekoläpällä tai siirteellä. Jos aorttaläpän ahtaumaa ei hoideta, eliniän ennuste on rintakipuoireen ilmaantuessa keskimäärin viisi vuotta ja tajuttomuuskohtausten jälkeen kolmesta neljään vuoteen.


title: Sydämen läppäviat

text: Aorttaläpän vuotaessa osa sydämen pumppaamasta verestä pääsee virtaamaan aortasta takaisinpäin vasempaan kammioon. Takaisinvirtaavan veren osuus on lievässä vuodossa alle 20 prosenttia, keskivaikeassa 20-40 prosenttia, vaikeassa 40-60 prosenttia ja pahassa yli 60 prosenttia siitä veritilavuudesta, jonka sydän pumppaa aorttaan yhden iskun aikana. Vuodon seurauksena vasen kammio joutuu käyttämään enemmän voimaa supistukseen, mikä johtaa kammion laajenemiseen ja hypertrofiaan. Keuhkoverenpaineen nousu voi johtaa hengitysvaikeuksiin ja keuhkopöhöön ja myöhemmin sydämen oikean puolen toiminnan heikkenemiseen.


title: Sydämen läppäviat

text: Vuoto voi aiheutua viasta läppätaskuissa, läppärenkaan laajenemisesta tai läppärenkaan alla olevan lihaskudoksen heikentymisestä. Noin puolessa tapauksista syynä on aortan tyven laajenema eli anuloaortaalinen ektasia, jonka aiheuttajaa ei useimmiten tunneta. Joissain tapauksissa laajeneman voi johtua korkeasta verenpaineesta, Marfanin oireyhtymästä, aorttadissektiosta tai kupasta. Aorttavuodon syynä voi olla myös läpän kalkkiuma, endokardiitti tai reumakuume.


title: Sydämen läppäviat

text:
Aorttaläpän vuoto voi olla pitkään oireeton. Yleisimpiä oireita ovat rasitushengenahdistus ja suorituskyvyn heikkeneminen. Harvemmin ilmaantuu rintakipua, tajuttomuuskohtauksia tai keuhkopöhö.
Vuotava aorttaläppä hoidetaan leikkauksella, jossa läppä korjataan tai korvataan tekoläpällä. Joistakin lääkkeistä, kuten ACE-estäjistä, digoksiinista ja diureeteista, saattaa myös olla apua.


title: Sydämen läppäviat

text: Mitraaliläppä sijaitsee sydämen vasemman eteisen ja kammion välissä, ja se on tavallisesti kaksiliuskainen. Normaali mitraaliläpän aukko on laajuudeltaan noin 4–6 cm.


title: Sydämen läppäviat

text: Mitraaliläpän ahtaumassa eli stenoosissa läpän kaksi purjetta ovat ahtautuneet ja läppä on kalkkiutunut. Pienentyneen läppäaukon seurauksena paine sydämen vasemmassa eteisessä kasvaa, mikä saattaa johtaa keuhkoverenpaineen kohoamiseen ja hoitamattomana sydämen oikean puolen pettämiseen ja keuhkopöhöön. Mitraaliläpän ahtauma on nykyään harvinainen tauti, koska sen yleisin aiheuttaja reumakuume on lähes hävinnyt teollisuusmaista.


title: Sydämen läppäviat

text: Mitraaliläpän ahtauman syynä on lähes aina reumakuume, jota ei länsimaissa enää juurikaan esiinny. Potilaita, joilla reumakuume on jo ehtinyt vaurioittaa läppää, hoidetaan kuitenkin edelleen Suomenkin sairaaloissa.


title: Sydämen läppäviat

text: Oireita ovat hengenahdistus, veriset yskökset ja väsymys. Oireet saattavat esiintyä etenkin rasituksessa. Jos sydämen oikea puoli ehtii vaurioitua, potilaalle voi ilmaantua turvotuksia ja maksanlaajentuma. Myös eteisvärinää saattaa ilmetä.


title: Sydämen läppäviat

text: Hoitona käytetään lääkkeitä, kuten diureetteja ja beetasalpaajia. Jos ahtauma on vakava, se voidaan hoitaa leikkauksella. Nykyään leikkauksessa asennetaan yleensä läppäproteesi tai läppä laajennetaan katetrin avulla.


title: Sydämen läppäviat

text: Mitraalivuodossa osa vasemman kammion pumppaamasta verestä virtaa aortan sijasta takaisin vasempaan eteiseen. Vuoto voi johtaa keuhkoverenpaineen nousuun, vasemman eteisen laajenemiseen ja sydämen oikean puolen vajaatoimintaan. Mitraaliläpän vuoto on yleinen tila: eräässä tutkimuksessa se todettiin jopa 20 prosentilla sepelvaltimotautia sairastavista henkilöistä. Vuoto oli kuitenkin merkittävä vain joka kuudennella.


title: Sydämen läppäviat

text: Mitraaliläpän rengas voi laajentua esimerkiksi sydäninfarktin, dilatoivan kardiomyopatian tai sepelvaltimotaudin seurauksena. Läppärengas voi iän myötä tai verenpainetaudin vaurioittamana kalkkiutua ja estää läpän normaalin toiminnan. Mitraaliläpän purjeet voivat olla löystyneet tai vialliset esimerkiksi endokardiitin, reumakuumeen, Barlow'n oireyhtymän tai myksomatoottisen degeneraation vuoksi.


title: Sydämen läppäviat

text: Oireina esiintyy hengenahdistusta, voimattomuuden tunnetta, turvotuksia, tykytyksiä ja rintakipuja. Eteisvärinä on yleinen rytmihäiriö henkilöillä, joilla on mitraalivuoto.


title: Sydämen läppäviat

text: Jos henkilöllä on mitraalivuodosta oireita, hoitona on leikkaus, jossa läppä korjataan vuotamattomaksi. Joskus joudutaan asentamaan tekoläppä. Lääkehoitona käytetään muun muassa ACE-estäjiä, diureetteja, digoksiinia ja hätätilanteissa nitroprussidia.


title: Teach-In

text: Teach-In oli alankomaalainen yhtye, joka voitti vuoden 1975 Eurovision laulukilpailun. Yhtye perustettiin jo vuonna 1969, mutta sen jäsenistö vaihtui ajan kuluessa useasti. Vain kaksi yhtyeen kuudesta perustajajäsenestä oli mukana yhtyeen voittaessa Euroviisut. Voittokappaleesta ”Ding-a-dong” tuli iso hitti ympäri Eurooppaa ja yhtye kiersi Eurooppaa pari seuraavaa vuotta. Yhtye hajosi 1970-luvun lopulla, mutta levytti vanhoja hittejään 1990-luvulla.


title: André Milhoux

text: André Milhoux (s. 9. joulukuuta 1928, Bressoux) on belgialainen entinen Formula 1 -kuljettaja. Hän osallistui vain yhteen F1:n MM-sarjan kilpailuun, joka oli Saksan Grand Prix 1956. Hän korvasi kilpailussa André Piletteä, joka loukkaantui kilpailun harjoituksissa. Milhoux keskeytti kilpailussa viidentoista kierroksen jälkeen moottoririkon takia. Hän ei saavuttanut F1-urallaan yhtään MM-pistettä.


title: Miki Sipiläinen

text: Miki Sipiläinen (s. 1. elokuuta 1986 Kuorevesi) on entinen suomalainen jalkapalloilija.


title: Miki Sipiläinen

text: Sipiläinen on Kuoreveden Pallon ja Tampereen Ilveksen kasvatti. Hän saavutti Tampere Unitedissa Suomen mestaruudet vuosina 2006 ja 2007, Cup-mestaruuden 2007 ja Veikkausliigassa kolmannen sijan 2005. Kauden 2007 päätteeksi hän lopetti jalkapallouransa keskittyäkseen kokonaan lääketieteen opintoihin mutta jatkoi sitten uraansa ensin Pirkkalan Jalkapalloklubissa kesällä 2008 ja seuraavalla kaudella Ilveksessä.


title: Miki Sipiläinen

text: Sipiläinen oli mukana Suomen alle 21-vuotiaiden jalkapallomaajoukkueessa ja teki maajoukkueuransa ensimmäisen maalin Suomen 4–0 voittamassa ottelussa Maltaa vastaan 6.2.2007. Veikkausliigassa hänen ensimmäinen maalinsa syntyi FC KooTeePeetä vastaan 24.10.2007.


title: Miki Sipiläinen

text: Miki Sipiläinen pelasi kaudella 2005 seitsemän ottelua. Kaudella 2006 hän pelasi kymmenen ottelua. Kaudella 2007 hän pelasi Tampere Unitedissa yhdeksän ottelua ja oli vuokralla kuukauden AC Oulussa, jossa pelasi neljä ottelua. Hän pelasi otteluita myös TamU:n farmiseurassa PP-70:ssä. Suomen Cupin finaalissa FC Honkaa vastaan Sipiläinen teki viimeisellä minuutilla tasoitusmaalin. Se nosti Tampere Unitedin rangaistuspotkukilpailuihin ja tuplamestariksi.


title: Miki Sipiläinen

text: Sipiläinen palasi kesällä 2008 jalkapallon pariin kolmosdivisioonan Pirkkalan jalkapalloklubissa, koska siinä vaiheessa aikaa opiskelulta riitti pelaamiseen. Sipiläinen pelasi PJK:ssa yhdeksän ottelua ja teki runkosarjassa 12 maalia. PJK:ta kakkosdivisioonaan mukana nostamassa ollut Sipiläinen siirtyi joulukuussa 2008 niin ikään kakkosdivisioonassa pelaavaan Tampereen Ilvekseen.


title: Miki Sipiläinen

text: Miki Sipiläinen viimeisteli kaudella 2011 Musan Salamaa vastaan pelatussa ottelussa kuusi osumaa, mikä on Ilveksen uusi seuraennätys ja tiettävästi myös lähellä Kakkosen ennätystä.


title: Juan Mata

text: Juan Manuel Mata García (s. 28. huhtikuuta 1988 Burgos, Burgosin maakunta, Espanja) on espanjalainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Manchester Unitedia.


title: Juan Mata

text: Mata syntyi Burgosissa, jossa hänen isänsä tuolloin pelasi, mutta hänen perheensä on kotoisin Espanjan itsehallintoalueelta Asturiasta. Hän aloitti jalkapalloilun Masaveussa, josta hän siirtyi Juventud Estadion kautta Real Oviedoon.


title: Juan Mata

text: Pelattuaan Oviedossa kolme vuotta Mata siirtyi Real Madridin junioreihin 15 vuoden ikäisenä. Viimeisellä kaudellaan Juvenil A -juniorijoukkueessa hän oli voittamassa ikäluokan Espanjan-mestaruutta. Kaudeksi 2006–2007 Mata nostettiin suoraan ohi Real Madridin C-joukkueen B-joukkue Castillaan, joka pelasi Espanjan toiseksi korkeimmalla sarjatasolla Segunda Divisiónissa. Mata teki kauden aikana pelaamassaan 39 ottelussa 10 maalia.


title: Juan Mata

text: Kesällä 2007 Mata siirtyi viisivuotisella sopimuksella Valenciaan, jossa hän teki ensiesiintymisensä Espanjan korkeimmalla sarjatasolla Primera Divisiónissa 2. syyskuuta 2007 ottelussa Almeríaa vastaan. Alkukaudesta 2007–2008 hän sai vain vähän vastuuta, mutta kauden edetessä hän nousi avauskokoonpanon pelaajaksi. Mata oli suuressa roolissa erityisesti Valencian Copa del Rey -menestyksessä. Hän teki kaksi maalia Barcelonaa vastaan pelatussa välierässä sekä avausmaalin Valencian 3–1-voittoon päättyneessä loppuottelussa Getafea vastaan. Supercopa de Españassa Mata teki maalin entistä seuraansa Real Madridia vastaan, mutta Valencia hävisi yhteistuloksella 6–5.


title: Juan Mata

text: Kaudella 2008–2009 Mata oli 11 maalillaan David Villan jälkeen Valencian toiseksi paras maalintekijä Espanjan pääsarjassa. Hän pääsi maalintekoon myös Euroopassa tehtyään maalin Rosenborgia vastaan UEFA-cupin lohkovaiheessa. Seuraavalla kaudella hän teki Primera Divisiónissa yhdeksän maalia 35 ottelussa. Eurooppa-liigassa hän teki 12 ottelussa viisi maalia Valencian selviytyessä puolivälieriin. Kaudella 2010–2011 hän pelasi Espanjan pääsarjassa 33 ottelua, joissa teki kahdeksan maalia. Mestarien liigassa hän pelasi seitsemän ottelua, ja teki maalin ottelussa Bursasporia vastaan.


title: Juan Mata

text: Kesällä 2011 Mata siirtyi Chelseaan noin 23 miljoonan euron siirtosummalla. Hän teki maalin ensimmäisessä valioliigaottelussaan Norwichia vastaan 27. elokuuta 2011. Hän pelasi tulokaskaudellaan Valioliigassa 34 ottelua, joissa teki kuusi maalia. Mestarien liigassa hän pelasi yhtä vaille kaikissa otteluissa tehden kaksi maalia. Loppuottelussa Bayern Müncheniä vastaan hän epäonnistui rangaistuspotkukilpailussa, mutta Chelsean voitti silti mestaruuden. Hän pelasi samalla kaudella kaikki seitsemän ottelua Chelsean voittaessa FA Cupin, ja teki niissä neljä maalia.


title: Juan Mata

text: Kaudella 2012–2013 Mata pelasi Valioliigassa 35 ottelua, joissa teki 11 maalia ja antoi eniten maalisyöttöjä, kaikkiaan 17. Seurajoukkueiden MM-kilpailuissa hän pelasi Chelsean molemmissa otteluissa, finaalin lontoolaiset hävisivät Corinthiansille 0–1. Mestarien liigassa hän pelasi alkulohkossa pudonneen Chelsean kaikki kuusi ottelua. Chelsean kausi jatkui Eurooppa-liigassa, jossa Mata pelasi kahdeksan ottelua. Loppuottelussa Benficaa vastaan hän syötti Chelsean molemmat maalit sen voittaessa 2–1. Seuraavalla kaudella Matan peliaika väheni huomattavasti. Hän pelasi vain kahdessa Chelsean Mestarien liigan alkulohkon ottelussa ja kolmessatoista Chelsean ensimmäisistä 22 valioliigaottelusta.


title: Juan Mata

text: Mata siirtyi tammikuussa 2014 Manchester Unitediin vajaan 45 miljoonan euron siirtosummalla. Hän pelasi loppukauden aikana 15 valioliigaottelua, joissa teki kuusi maalia. Kaudella 2014–2015 hän teki yhdeksän maalia pelaamissaan 33 valioliigaottelussa. Seuraavalla kaudella hän pelasi Unitedin kaikissa 38 valioliigaottelussa, näistä 34 avauskokoonpanossa, ja teki kuusi maalia. FA Cupissa hän pelasi neljä ottelua, ja teki loppuottelussa Crystal Palacea vastaan tasoitusmaalin 1–1. United voitti ottelun jatkoajalla 2–1. Mestarien liigassa hän pelasi viisi ottelua Unitedin pudotessa alkulohkossa. Kauden 2016–2017 avaukseksi hän oli voittamassa FA Community Shieldiä.


title: Juan Mata

text: Mata oli mukana Espanjan alle 19-vuotiaiden maajoukkueessa, joka voitti Euroopan-mestaruuden Puolassa vuonna 2006. Mata onnistui lopputurnauksessa maalinteossa neljästi. Kolme maaleista tuli alkulohkovaiheessa Turkkia vastaan. Iñaki Sáez valmentamaan alle 21-vuotiaiden maajoukkueeseen hän nousi helmikuussa 2007. Kesäkuussa 2007 Mata pelasi nuorten maailmanmestaruuskilpailuissa Kanadassa, jossa Espanja putosi puolivälierissä. Hän pelasi kaikki viisi ottelua Espanjan voittaessa alle 21-vuotiaiden Euroopan-mestaruuden 2011. Hän pelasi alkulohkossa pudonneen Espanjan kaikki kolme ottelua Lontoon olympialaisissa 2012.


title: Juan Mata

text: Espanjan A-maajoukkueessa Mata debytoi 28. maaliskuuta 2009 MM-karsintaottelussa Turkkia vastaan. Hän kuului joukkueen kokoonpanoon kesän 2009 Maanosaliittojen cupissa. Hän kuului maailmanmestaruuden voittaneeseen Espanjan joukkueeseen MM-kilpailuissa 2010. Hän pelasi kisoissa vain 20 minuuttia alkulohkon ottelussa Hondurasia vastaan. Mata oli mukana voittamassa Euroopan mestaruutta vuonna 2012. Hän pelasi vain loppuottelun viimeiset minuutit ja teki lukemiin 4–0 päättyneen ottelun viimeisen maalin. Vuoden 2013 Maanosaliittojen cupissa hän pelasi neljä ottelua Espanjan hopeajoukkueessa. MM-kilpailuissa 2014 hän pelasi alkulohkossa pudonneen Espanjan joukkueessa 34 minuuttia ottelussa Australiaa vastaan ja teki yhden maalin.


title: Arkhon

text: Arkhon Pellalainen () oli Pellasta kotoisin ollut makedonialainen sotilas. Hänet nimitettiin Aleksanteri Suuren kuoleman jälkeen Babylonian satraapiksi. Kyseessä on luultavasi sama Arkhon joka johti trieeriä Aleksanterin Induksen sotaretken aikana.


title: Stephen Frears

text:
Stephen Frears (s. 20. kesäkuuta 1941 Leicester, Iso-Britannia) on brittiläinen elokuvaohjaaja ja -tuottaja.
Frears kävi koulua Gresham's Schoolissa ja opiskeli lakia Cambridgen yliopistossa. Elokuvan pariin hän tuli Lindsay Andersonin ja Karel Reiszin apulaisohjaajana. Läpimurtoelokuva oli alun perin televisiolle tehty "Poikien pesula" (1985).


title: Stephen Frears

text: Elokuvissaan Frears käsittelee etnisiä ja muita vähemmistöryhmiä, kuten elokuvassa "Sammyn ja Rosien naimapuuhat" (1987) esillä ovat paitsi rotujen myös sukupolvien väliset suhteet. Sammyn intialainen isä puuttuu nuoren parin elämään, eikä ymmärrä heidän vapaamielistä elämäntapaansa.


title: Stephen Frears

text: Kansainvälistä mainetta Frears saavutti varsinkin elokuvallaan "Valheet ja viettelijät" (1988), jonka pääosia esittivät Glenn Close ja Michelle Pfeiffer.


title: Stephen Frears

text: "Satunnaisia sankareita" (1992) elokuvan pääosaa esittää Dustin Hoffman, joka osuu paikalle ja auttaa lentokoneonnettomuuteen joutuneita uhreja. Kunnia pelastusoperaatiosta on kuitenkin menossa tämän ystävälle, jota esittää Andy García.


title: Stephen Frears

text: "Minne tuuli kuljettaa" (1998) pohjautuu Max Evansin samannimiseen kirjaan. Se kertoo viimeisistä aidoista cowboyista. Genrenä on moderni western. Hevoset ovat väistymässä autojen tieltä ja karjatilat ovat kokeneet rakennemuutoksen. Frearsin ohjaus palkittiinkin Berliinin elokuvajuhlilla Hopeisella Karhulla.


title: Stephen Frears

text: "High Fidelity" (2000) perustuu englantilaisen Nick Hornbyn romaaniin, joka on suomennettu nimellä "Uskollinen äänentoisto". Päähenkilönä on kolmekymppinen Robin (John Cusack), jonka elämä pyörii vinyylilevyjen ja naissuhteiden ympärillä.


title: Stephen Frears

text: "Dirty Pretty Things" kertoo laittomien siirtolaisten, pätkätyöläisten ja Lontoon alamaailman todellisuudesta. Päähenkilönä on nigerialaissyntyinen lääkäri Okwe (Chiwetel Ejiofor), joka ajaa taksia päivisin ja öisin hän työskentelee hotellin vastaanotossa. Hereillä pysyäkseen hän pureskelee piristäviä lehtiä. Nukkumassa hän käy turkkilaisen muslimitytön Senayn (Audrey Tautou) asunnon sohvalla. Siirtolaisviranomaiset valvovat Senayta, joka on paennut kotimaastaan järjestettyä avioliittoa. Eräänä yönä Okwe saa vihiä hotellinomistajan laittomasta elintensiirtobisneksestä.


title: Stephen Frears

text: "The Queen" kertoo reaktioista prinsessa Dianan auto-onnettomuuden jälkeen. Kuningatar (Helen Mirren) pysyttelee maaseutuasunnossaan, eikä hovi halua näyttää suruaan julkisesti. Vastavalittu pääministeri, Tony Blair (Michael Sheen) yrittää luovia hovin vaikenemisen, kansan kollektiivisen surun sekä lehdistön odotusten keskellä.


title: Stephen Frears

text: Frears opettaa Englannin kansallisessa elokuva- ja televisiokoulussa ("England's National Film and Television School").


title: Izhar Cohen

text: Izhar Cohen (hepreaksi יזהר כהן, s. 13. maaliskuuta 1951 Giv'atayim, Israel) on israelilainen laulaja ja näyttelijä.


title: Izhar Cohen

text: Izhar Cohen voitti vuoden 1978 Eurovision laulukilpailun kappaleella "A-ba-ni-bi" yhdessä musiikkiryhmä Alphabetan kanssa. Cohen edusti Israelia myös vuoden 1985 Euroviisuissa kappaleella "Ole ole" sijoittuen viidenneksi. Cohen on myös toiminut näyttelijänä Haifan teatterissa.


title: OPC

text: OPC-liittymä on avoimen tiedonsiirron standardi, jota käytetään teollisuuden automaatiosovelluksissa, lähinnä PC-valvomojen ja ohjelmoitavien logiikoiden välillä. Alkujaan OPC on lyhenne sanoista "OLE for Process Control", mutta standardoinnista huolehtiva OPC Foundation antaa OPC:lle nykyään merkityksen "open connectivity via open standards" eli avointa liitettävyyttä avoimilla standardeilla. OLE tulee sanoista Object Linking and Embedding viitaten olio-ohjelmointiin. OPC standardin määritteli vuonna 1996 ryhmä teollisuusautomaation toimittajien edustajia. Standardi määrittää reaaliaikaisen tuotantotiedonvälityksen eri valmistajien automaatiojärjestelmistä.


title: OPC

text: Ensimmäisen julkaisun jälkeen perustettiin säätiö, OPC Foundation, huolehtimaan standardin ylläpidosta ja kehityksestä. Tämän jälkeen standardien määrä on kasvanut seitsemään ja kaksi uutta on tekeillä (tilanne 2006).


title: OPC

text: OPC-standardi perustuu Microsoftin kehittämille OLE, COM, ja DCOM tekniikoille, jotka tarkoitettiin Windows-käyttöjärjestelmäperheelle. Standardi määrittää joukon olioita, liittymiä ja menetelmiä, joita käytetään prosessi- ja valmistavan teollisuuden automaation sovelluksissa.


title: OPC

text: OPC-palvelin on ohjelma, joka pystyy lukemaan sen ohjelmoitavan logiikan tietoliikennettä ja rekistereitä, jolle ohjelma on tehty. Tällaisia ohjelmistoja on saatavissa niin automaatiojärjestelmien toimittajilta kuin myös vapailta markkinoiltakin. Myös valmiita kehitystyökaluja ja -komponentteja on saatavilla oman OPC-palvelimen tai -asiakasohjelmiston toteutukseen. Yleensä kaikille laajemmin käytössä oleville logiikkatyypeille on kuitenkin saatavissa OPC-palvelin. PC-valvomo-ohjelmistossa ei silloin tarvita omia liityntäohjelmia, vaan OPC-client rajapinta riittää tiedonvälitykseen eri valmistajien logiikoiden kanssa.


title: OPC

text: OPC-UA (Unified Architecture) on uusin määrittely ja se on parhaillaan testauksessa ensimmäisillä käyttäjillä. Uusi rajapinta voidaan toteuttaa Javalla, .NET -ympäristössä tai C-ohjelmointikielellä, jolloin vältetään aiempien versioiden kaltainen riippuvuus Windows-pohjaisesta alustasta. UA yhdistää aiempien OPC-rajapintojen toiminnallisuuden uudempaan teknologiaan kuten XML ja Web Servicet, tavoitteena tukea ylemmän tason tehtaan ohjausjärjestelmiä kuten MES ja ERP.


title: OPC

text: OPC-UA on tuettu muun muassa Linux-alustoilla.


title: Alphabeta

text: Alphabeta oli ryhmä israelilaisia laulajia, jotka voittivat vuoden 1978 Eurovision laulukilpailun yhdessä Izhar Cohenin kanssa. Kappaleen nimi oli "A-ba-ni-bi".


title: Toni Järvinen

text: Toni Järvinen (s. 27. tammikuuta 1981 Lahti) on uransa lopettanut suomalainen jalkapalloilija. Hän oli pelipaikaltaan oikea laitapuolustaja. Nykyään Järvinen valmentaa Tampereen Ilveksen A-junioreita.


title: Toni Järvinen

text: Järvinen saavutti Tampere Unitedissa SM-kultaa ja Suomen cupin kaudella 2007. Seuraavana syksynä häneltä katkesi sääri- ja pohjeluu. Järvinen ei toipunut loukkaantumisesta pelikuntoiseksi ja ilmoitti syyskuussa 2010 päättävänsä uransa. Hän pelasi kaikkiaan 167 liigaottelua ja teki 11 liigamaalia. Järvinen liittyi Tampereen Ilveksen A-juniorien valmennusryhmään peliuransa jälkeen yhdessä Jari Pylkkösen ja Toni Hevonkorven kanssa.


title: Kiko Casilla

text: Francisco ”Kiko” Casilla Cortés (s. 2. lokakuuta 1986 Alcover, Tarragonan maakunta, Espanja) on espanjalainen jalkapalloilija, pelipaikaltaan maalivahti. Hän edustaa Englannin Mestaruussarjassa pelaavaa Leeds Unitedia.


title: Kiko Casilla

text: Juniorina Casilla pelasi tarragonalaisen Gimnàsticin ja Real Madridin joukkueissa. Real Madridia hän edusti yhteensä seitsemän kauden ajan ja nousi lopulta Espanjan toiseksi korkeimmalla sarjatasolla Segunda Divisiónissa pelanneeseen seuran B-joukkueeseen Castillaan.


title: Kiko Casilla

text: Kesällä 2007 siirtyi barcelonalaiseen Espanyoliin, jonka kanssa hän teki kolmevuotisen sopimuksen. Espanyolissa hän aloitti niin ikään B-joukkueessa, mutta tammikuussa 2008 hänelle avautui paikka edustusjoukkueeseen Kamenin maajoukkuetehtävien ja Lafuenten loukkaantumisen vuoksi. Ensiesiintymisensä seuran edustusjoukkueessa ja Espanjan korkeimmalla sarjatasolla Primera Divisiónissa hän teki 20. tammikuuta 2008 ottelussa Real Valladolidia vastaan.


title: Kiko Casilla

text: Kaudeksi 2008–2009 Casilla lainattiin Segunda División B:ssä pelanneeseen Cádiziin, jonka kanssa hän nousi Segunda Divisióniin kauden päätteeksi. Kesäkuussa 2009 Espanyol ja Casilla solmivat vuoteen 2012 ulottuvan jatkosopimuksen, ja myöhemmin samassa kuussa hänen Cádiz-lainaansa jatkettiin vuodella. Cádizissa hän oli molemmilla kausilla joukkueensa ykkösmaalivahti.


title: Kiko Casilla

text: Casilla kuului Espanjan alle 21-vuotiaiden maajoukkueryhmään.


title: Antti Hynynen

text: Antti Juhani Hynynen (s. 30. toukokuuta 1984 Tampere) on suomalainen uransa päättänyt jalkapalloilija, joka pelasi viimeksi Tampereen Ilveksessä ja lopetti uransa kauden 2017 päätteeksi. Pelipaikaltaan hän oli oikea laitapuolustaja, mutta pelasi usein myös keskikentällä ja oli myös tuttu näky hyökkäyksessä. Hän pelasi 224 liigaottelua ja teki niissä 32 maalia. Kaudella 2007 Hynynen teki läpimurtonsa Tampere Unitedissa tehden kauden puoliväliin mennessä neljä liigamaalia. Seuraavalla kaudella peliaikaa ei kuitenkaan enää tullut, joten hän siirtyi KuPSiin elokuussa 2008. Hynynen vakuutti esityksillään KuPSissa. Kauden päätteeksi hän siirtyi Valkeakosken Hakaan. Hakan talousvaikeudet kaudella 2010 johtivat siihen, että seura joutui vapauttamaan pelaajiaan. Näin hyvää kautta Hakassa pelannut Hynynen siirtyi takaisin KuPSiin kesällä 2010.


title: Antti Hynynen

text: Kaudeksi 2014 Hynynen siirtyi Ykkösessä pelaavaan Ilvekseen.


title: Antti Hynynen

text: Hynynen on pelannut kolme nuorten ja 11 poikien maaottelua.


title: Gali Atari

text: Avigail "Gali" Atari (s. 29. joulukuuta 1953 Rehovot, Israel) on israelilainen näyttelijä ja laulaja. Hänet muistetaan parhaiten vuoden 1979 Eurovision laulukilpailun voitosta yhdessä Milk & Honeyn kanssa kappaleella "Hallelujah". Kappaleesta on tullut ikivihreä euroviisuiskelmä.


title: Dani Guillén

text: Daniel "Dani" Guillén Ruiz (s. 1. lokakuuta 1984 Plasencia, Cáceresin maakunta, Espanja) on espanjalainen jalkapalloilija. Hän pelaa vasempana laitapuolustajana Real Madridin reservijoukkueessa Castillassa.


title: Dani Guillén

text: Guillén debytoi Espanjan toiseksi korkeimmalla sarjatasolla Segunda Divisiónissa 27. tammikuuta 2007 ottelussa Castellónia vastaan ja pelasi kaudella 2006–2007 yhteensä 17 ottelua.


title: Apertin oireyhtymä

text: Apertin oireyhtymä on geneettinen sairaus, joka ilmenee poikkeavuuksina kallon ja kasvojen piirteissä.


title: Apertin oireyhtymä

text: Apert-potilaiden pää on kartiomainen ja kuulo toisinaan heikentynyt. Oireyhtymään liittyy joillakin potilailla aknea, vesipäisyyttä ja kehitysvammaisuutta. Tyypillistä Apertin syndroomasta kärsiville potilaille on kraniosynostoosi, leveät keskiviivan epämuodostumat, keskikasvojen epämuodostumat, silmien suuri etäisyys toisistaan, silmämunien työntyminen ulos kuopistaan, suulakihalkiot ja syndaktyliat.


title: Apertin oireyhtymä

text: Arvioidaan, että Apertin oireyhtymästä kärsii noin 10–16 miljoonasta syntyvästä. Esiintyvyys on korkein tietyissä paikoissa Aasiassa ja matalin Espanjassa.


title: Apertin oireyhtymä

text: Apertin oireyhtymä on nimetty ranskalaisen Eugène Apertin mukaan, joka kuvasi sen vuonna 1906.


title: Apertin oireyhtymä

text: Vammoja hoidetaan leikkauksin eri ikäkausina.


title: Jonathan Williams

text: Jonathan Williams (26. lokakuuta 1942 Kairo, Egypti – 31. elokuuta 2014 Espanja) oli brittiläinen Formula 1 -kuljettaja. Hän osallistui vain yhteen MM-sarjan Grand Prix -kilpailuun, joka oli Meksikon Grand Prix 1967. Williams sijoittui kilpailussa kahdeksanneksi. Hän ei saavuttanut F1-urallaan yhtään MM-pistettä.


title: Vilkas

text: Vilkas voi tarkoittaa:


title: Hepburn-järjestelmä

text: Hepburn, Hebon-shiki, on romanisaatiojärjestelmä. Se on nimetty James Curtis Hepburnin mukaan, joka käytti sitä 1887 julkaistussa japani–englanti-sanakirjassaan kuvaamaan japanin kielen äänteitä latinalaisilla aakkosilla. Hepburnistä on olemassa kolme versiota: perinteinen, uudistettu ja muunnettu. Näistä perinteinen ja uudistettu ovat yleisimmin käytössä olevat japanin kielen romanisaatiomenetelmät.


title: Hepburn-järjestelmä

text: Hepburnin huomattavin piirre on, että sen kirjoitusasu perustuu englannin kielen fonologiaan. Perinteisessä ja uudistetussa Hepburnissä:


title: Hepburn-järjestelmä

text: Muunnetussa Hepburnissä:


title: Hepburn-järjestelmä

text: Perinteisessä Hepburnissä:Punaisella kirjoitetut merkit ovat nykyjapanissa vanhentuneita.


title: Hepburn-järjestelmä

text: Punaisella kirjoitetut merkit ovat nykyjapanissa vanhentuneita.


title: Hepburn-järjestelmä

text: Näitä käytetään pääasiassa esittämään muissa kuin japanin kielessä esiintyviä äänteitä. Monet näistä eivät ole virallisesti standardoituja, ja jotkut ovat käytössä erittäin harvinaisia.


title: Ville Kantee

text: Ville Kantee (s. 8. joulukuuta 1978 Joutseno) on suomalainen entinen mäkihyppääjä.


title: Ville Kantee

text: Kantee on nuorten maailmanmestari keväältä 1996. Mäkihypyn maailmancupissa Kantee kilpaili ensimmäisen kerran kaudella 1996–1997 ja hyppäsi pisteille heti ensimmäisessä kilpailussaan Lillehammerissa sijoituttuaan sijalle 27. Kokonaiskilpailussa Kanteen paras sijoitus oli kauden 1999–2000 kuudes sija pistein 836. Osakilpailuista Kanteella on yhteensä kaksi voittoa ja kuusi henkilökohtaista palkintopallipaikkaa. Voitot tulivat kaudella 2000 Kuopiosta ja kaudella 2001 Willingenistä. Erikoista Kanteen palkintopallisijoituksissa on että joka kerta palkintokorokkeella oli myös toinen suomalainen. Kaudella 1999–2000 Kantee sijoittui Nordic Tournamentissa kolmanneksi.


title: Ville Kantee

text: Arvokilpailuissa Kanteella on kaksi hopeamitalia joukkuemäestä Lahdesta 2001. Paras henkilökohtainen sijoitus hänellä oli samojen Lahden kisojen suurmäen yhdeksäs sija.


title: Ville Kantee

text: Kanteen pituusennätys on 223,5 metriä Planicasta vuodelta 2000. Suomen-mestaruuskilpailuista Kanteella on neljä mitalia. Uransa loppupuolella Kantee kärsi selkävaivoista ja syksyllä 2004 hän lopetti uransa välilevyn pullistuman vuoksi.


title: Ville Kantee

text: Kaudella 2004–2005 Kantee toimi Suomen yhdistetyn maajoukkueen suksihuoltajana ja vuosina 2006–2010 Suomen mäkihyppymaajoukkueen huoltopäällikkönä. Keväällä 2010 hänet valittiin Suomen mäkihyppymaajoukkueen kakkosvalmentajaksi.


title: Ville Kantee

text: Kantee kuului myös laulajana ja kitaristina pääasiassa mäkihyppääjistä ja yhdistetyn urheilijoista koostuneeseen Vieraileva Tähti -yhtyeeseen. Lisäksi Kantee toimii laulaja-kitaristina niin ikään entisistä mäkihyppääjistä koostuvassa The Kroisos -yhtyeessä, joka teki keväällä 2008 minikiertueen kanssa Saksassa. The Kroisos on tehnyt Dont bury us alive -äänitteen kesällä 2006. Ensimmäisen Panda Eyes -nimisen albuminsa The Kroisos julkaisi vuonna 2009.


title: Skambankt

text: Skambankt on norjalainen hardcore rock -yhtye Kleppistä, Stavangeristä etelään. Musiikki, jota he soittavat, on sekoitus klassista rockia, punkia ja hard rockia. Yhtye on tyyliltään samankaltainen esimerkiksi Motörheadin, AC/DCn, Sex Pistolsin, Ramonesin ja The Stoogesin kanssa. Kaikki kappaleet ovat kirjoitettu norjaksi ja sanoitukset viestittävät todellista punk henkeä: vastustetaan valtiota, yhteiskuntajärjestelmää, korruptiota, kapitalismia, valvontaa, uskonnollista kiihkoilua, ja ylipäänsä vihaa ja vilpillisyyttä. Lyhyesti: vastustetaan kaikkea – mutta järjen kanssa.


title: Skambankt

text: Yhtye perustettiin jo vuonna 1994. Kokoonpanoon kuului tuolloin Ted Winters solistina ja bassokitaristina, Don Fist basistina ja Hanz Panzer rumpalina. Mutta siihen aikaan oli vain muutamia live-keikkoja ja jonkin verran demon äänitystä. Kymmenen vuotta myöhemmin Skambanktin alkuperäinen kokoonpano tapasi eräillä keikkakutsuilla, jossa oli lava kaikkine taustasoittajineen. Ja noin puolenyön aikaan päätös yhtyeen jatkamisesta oli sitten tehty. Tällä kertaa levytyssopimuksen saanti oli helppoa. Ja kun Hans Panzerista tuli yhtyeen toinen kitaristi ja Tom Skallesta uusi rumpali, yhtye oli valmis äänittämään ensimmäisen, "Skambankt"iksi otsikoidun albuminsa, joka julkaistiin vuonna 2004.


title: Skambankt

text: Sen jälkeen Skambankt on esiintynyt lukemattomissa konserteissa ja festivaaleilla Norjassa, Tanskassa ja jopa Saksassa. Yhtyeen uran tämän hetkinen huipentuma oli todennäköisesti keikka Roskilde Festival 2005:ssä, jossa he esiintyivät 20.000 ihmiselle.


title: Skambankt

text: Vuonna 2005, he julkaisivat levyn Skamania, joka sisälsi kuusi uutta kappaletta sekä kaksi videota. Vähän aikaa sitten yhtyeen rumpali Tom Skalle korvattiin Bones Wolsmanilla. 29. tammikuuta 2006 Skambankt julkaisi uuden albuminsa, 14 kappaletta sisältävän teoksen Eliksir.


title: Behrin oireyhtymä

text: Behrin oireyhtymä on sairaus, joka ilmenee varhaisella lapsuusiällä alkavina vaurioina näössä ja hermostossa.


title: Behrin oireyhtymä

text: Behr-potilailla esiintyvä näön heikkeneminen johtuu verkkokalvon keskiosan rappeutumasta. Sairauteen liittyvät näkökenttähäiriöt ovat yleensä ohimeneviä. Potilaiden refleksit ovat jäykkiä, ja ataksiaa ja kehitysvammaisuutta saattaa esiintyä.


title: Behrin oireyhtymä

text: Behr peittyy periytyvästi autosomin kautta. Saksalainen silmälääkäri Carl Behr kuvasi syndrooman vuonna 1909.


title: Behrin oireyhtymä

text: Behrin oireyhtymästä tunnetaan lisäksi II-tyyppi, jonka oireet puhkeavat vasta aikuisiällä.


title: Momentum Scandinavia

text: Momentum Scandinavia on riippumaton norjalaisruotsalainen äärimetallimusiikkiin keskittyvä levy-yhtiö, jonka perustivat yhteistyössä yritykset Endtime Productions ja Nordic Mission.


title: Robin Widdows

text: Robin Michael Widdows (s. 27. toukokuuta 1942 Cowley, Middlesex, Englanti) on brittiläinen entinen autourheilija. Hän ajoi niin yksipaikkaisilla kuin urheiluautoillakin ja osallistui yhteen Formula 1 -sarjan maailmanmestaruuskilpailuun vuonna 1968. Widdows lopetti kilpa-ajamisen ammatikseen kesken kauden 1970.


title: Robin Widdows

text: Widdows oli myös rattikelkkailija ja osallistui talviolympialaisiin vuosina 1964 ja 1968. Hän kilpaili sekä kahden ja että miehen joukkueissa.


title: Robin Widdows

text: Robin Widdows syntyi 27. toukokuuta 1942 pienessä Cowleyn kaupungissa Middlesexissä, Englannissa. Hänen isänsä oli taistelupilotti Charles Widdows, joka sodan jälkeen toimi testipilottina. Widdows kävi koulua Haileyburyssa ja innostui rattikelkkailusta ennen kiinnostustaan autourheiluun.


title: Robin Widdows

text: Widdows innostui kilpailemaan autoilla vuonna 1964, ja hän ajoi MG Midgetiä. Vuonna 1965 hän ryhtyi ajamaan Lotus 23 -urheiluautoa ja saavutettuaan sillä hyviä tuloksia hän päätti kokeilla taitojaan Formula 3:ssa. Autona oli Brabham BT18. Hän voitti kauden keskivaiheilla kilpailuja, ja menestyksen myötä hän ajoi British Motor Corporationin MGB-autoa urheiluautojen maailmanmestaruussarjassa.


title: Robin Widdows

text: Kaudeksi 1967 Widdows siirtyi ajamaan Euroopan Formula 2 -sarjaan. Hän ajoi samalla myös urheiluautoja ja osallistui muun muassa Ford GT40:llä Span tuhannen kilometrin ajoon. F2:ssa Widdows onnistui voittamaan kilpailun Hockenheimin radalla, mutta kilpailusta ei jaettu mestaruuspisteitä.


title: Robin Widdows

text: Debyyttinsä Formula 1:n MM-sarjassa Widdows teki vuonna 1968 Britannian Grand Prix'ssa, ja se jäi myös hänen viimeiseksi MM-kilpailukseen. Kilpailussa hän keskeytti ajettuaan 34 kierrosta eikä saavuttanut F1-urallaan yhtään MM-pistettä.


title: Robin Widdows

text: Widdows jatkoi Formula 2 -sarjassa kilpailemistaan vuoteen 1970 asti eikä jättänyt urheiluautoiluakaan. Hän sijoittui muun muassa Le Mansin 24 tunnin ajossa vuonna 1969 Nanni Gallin kanssa seitsemänneksi. 1969 hän osallistui yhteen Formula 5000 -kilpailuun ja voitti F2-sarjassa EM-sarjan ulkopuolisen Lotteria Grand Prix'n. Widdows lopetti kilpa-autoilun vuonna 1970.


title: Robin Widdows

text: Widdows aloitti rattikelkkailun jo ennen innostustaan autourheiluun ja harrasti molempia myös yhtä aikaa.


title: Robin Widdows

text: Widdows osallistui Innsbruckin talviolympialaisiin 1964 ja Grenoblen talviolympialaisiin 1968 ja kilpaili sekä kahden että neljän miehen joukkueissa. Hän on yksi neljästä Formula 1 -kuljettajasta, jotka ovat osallistuneet olympialaisiin. Muut ovat Ben Pon, Roberto Mieres ja Divina Galica.


title: Robin Widdows

text: Lähde:


title: Robin Widdows

text: Joissain kilpailuissa mukana oli samaan aikaan Formula 1 -sarjassa ajavia kuljettajia, jotka eivät olleet oikeutettuja EM-pisteisiin. Heidän sijoituksensa on kuitenkin otettu huomioon Widdowsin sijoituksia listatessa.


title: Robin Widdows

text: *Joissain lähteissä kauden 1968 EM-sarjaan kuului myös Belgian kilpailu, jossa Widdowsin merkitään ajaneen pisteille. Tällöin hän olisi saanut pisteitä yhteensä 6 ja sijoittunut pisteissä sijalle 12.


title: Brändön kirkko

text:
Brändön kirkko on kirkkorakennus Brändössä Ahvenanmaan maakunnassa. Se on pyhitetty Pyhälle Jaakobille. Kirkko rakennettiin alun perin jo 1740-luvun lopulla, mutta se siirrettiin ja pystytettiin uudelleen nykyiseen paikkaansa alkuperäisestä laajennetussa muodossaan. Kirkko vihittiin käyttöön vuonna 1893. Kirkko on muodoltaan päätytornillinen pitkäkirkko, jonka alttaripäädyssä on lyhyet ja vähän runkohuonetta matalammat poikkisakarat. Vastakkaisessa päädyssä on kirkon kellotorni.
Kirkon alttaritaulun on maalannut Alexandra Frosterus-Såltin vuonna 1881, ja sen aihe on "Kristuksen taivaaseenastuminen". Kirkossa on myös myöhäiskeskiaikainen alttarikaappi 1400-luvulta.


title: Brändön kirkko

text: Brändön kirkon 9-äänikertaiset urut on rakentanut uusikaupunkilainen Zachariassenin urkutehdas vuonna 1912, ja ne on uudistanut Veikko Virtanen vuonna 1966.


title: Milk & Honey

text: Milk & Honey on israelilainen lauluryhmä, joka yhdessä Gali Atarin kanssa voitti vuoden 1979 Eurovision laulukilpailun. Voittokappale oli "Hallelujah".


title: Milk & Honey

text: Yhtye levytti samana vuonna nimeään kantavan albumin. Osa äänityksestä toteutettiin Lontoossa Red Bus -studiossa, osa taas Tel Avivissa Israelissa Triton-studiossa. Levy-yhtiö oli saksalainen Polydor.


title: Kumlingen kirkko

text: Kumlingen kirkko on kirkkorakennus Kumlingessa Ahvenanmaan maakunnassa. Muodoltaan yksilaivainen salikirkko on pyhitetty Pyhälle Annalle.


title: Kumlingen kirkko

text: Ensimmäinen maininta Kumlingen kirkosta on vuodelta 1484 peräisin olevasta testamentista. Alueella on saattanut olla kappeli jo 1400-luvun alussa ja ennen kivikirkon rakentamista paikalla on ollut ehkä kaksikin puukirkkoa. Harmaakivikirkko on arvioitu rakennetun noin vuonna 1510. Kirkolla on myös barokkityylinen sipulikupoli, sekä kellotorni, joka rakennettiin vuonna 1767 längelmäkeläisen kirkonrakentajan Antti Piimäsen johdolla.


title: Kumlingen kirkko

text: Kumlingen kirkko on tunnettu erityisesti siellä olevista Raamatun aiheisiin liittyvistä seinämaalauksista, jotka on tehty pian kirkon valmistumisen jälkeen. Maalausten tekijä on jäänyt tuntemattomaksi, eikä vastaavia maalauksia ole löydetty muualta Suomesta eikä myöskään Ruotsin kirkoista. Taiteilijan on kuitenkin päätelty saaneen vaikutteita Uplannin kirkkomaalareilta ja suomalaiselta Petrus Henrikssonilta, vaikka häntä ei voidakaan pitää minkään tietyn koulukunnan edustajana. Maalauksista erottuvat erityisesti Kristuksen kärsimyshistoriaan liittyvät kuvat: epäröivä Pontius Pilatus, Jeesus kahden häntä syyttävän sotilaan välissä ja Jeesuksen kavaltanut Juudas Iskariot.


title: Kumlingen kirkko

text: Kirkossa on myös 1250-luvulta peräisin oleva alttarikaappi, joka on Suomen vanhimpia, sekä Neitsyt Mariaa ja Jeesus-lasta esittävä puuveistos, joka puolestaan on peräisin 1400-luvulta. Alttarikaappi on kuulunut alkujaan Sundin kirkkoon. Alttaritauluna on Robert Wilhelm Ekmanin jäljennös Leonardo da Vincin maalauksesta "Ehtoollinen". Alttarilta lukien ensimmäisestä holvikaaresta riippuu ristiinnaulittua Jeesusta esittävä triumfiristi.


title: Kumlingen kirkko

text: Kumlingen kirkkoon saatiin ensimmäiset urut vuonna 1907. Nykyiset 10-äänikertaiset urut on rakentanut Veikko Virtanen vuonna 1963.


title: Muridae

text: Muridae on nisäkkäiden suurin heimo. Siihen luetaan 730 pienikokoista jyrsijälajia 150 suvussa. Heimon lajeja tavataan luontaisesti Euraasiassa, Afrikassa ja Australiassa monenlaisissa elinympäristöissä, ja ihmisen mukana ne ovat levittäytyneet koko maapallolle. Ryhmään kuuluvat rotat, hiiret ja gerbiilit sukulaisineen.


title: Muridae

text: "Muridae"- ja "Cricetidae"-heimojen välinen luokittelu on muuttunut useita kertoja, ja muutamia aiemmin niiden alaheimoina pidettyjä ryhmiä on erotettu omiksi heimoikseen. Esimerkiksi myyrät ja hamsterit luetaan nykyisin "Cricetidae"-heimoon, mutta vanhaa luokitusta käyttänyt Nisäkäsnimistötoimikunta ehdottaa "Muridae"lle vielä suomenkielistä nimeä ""hiiret, rotat ja myyrät"".


title: Muridae

text: Suomessa tavattuja "Muridae"-heimon lajeja ovat kotihiiri, metsähiiri, peltohiiri, vaivaishiiri, isorotta ja mustarotta, jotka kaikki kuuluvat "Murinae"-alaheimoon. Mustarotta on kansallisessa uhanalaisuusluokituksessa määritelty Suomesta hävinneeksi lajiksi.


title: Fantômas (yhtye)

text: Fantômas on vuonna 1998 Kaliforniassa perustettu avantgardemetallia soittava superyhtye. Yhtye on nimetty samannimisen dekkarikirjasarjan mukaan, joka ilmestyi Ranskassa ennen ensimmäistä maailmansotaa. Fantômasin musiikkia ei voi täysin sijoittaa yhden genren alle, sillä yhtye yhdistelee musiikissaan esimerkiksi noisea, grindcorea, free jazzia, thrash metalia, progressiivista rockia ja elokuvamusiikkia.


title: Fantômas (yhtye)

text: Bändi muodostui, kun Mike Patton teki avantgardemetal-tyyppisiä lauluja juuri ennen kuin hänen edelliset yhtyeet, Faith No More ja Mr. Bungle, olivat eroamassa. Niinpä Patton alkoi perustaa uutta yhtyettä ja pyysi alun perin siihen kitaristiksi Buzz Osbornea (Melvins), basistiksi Trevor Dunnia (Mr. Bungle), ja rumpaliksi Igor Cavalera (Sepultura). Cavalera kuitenkin kieltäytyi tarjouksesta, ja ehdotti rumpaliksi Slayerissä soittavaa Dave Lombardoa, joka hyväksyi tarjouksen. Fantômas on tähän asti tehnyt neljä studio- ja yhden livealbumin. Albumit sisältävät todella kokeellista musiikkia. 15. toukokuuta 2006 Patton paljasti Billboard.comissa, että viides Fantômas albumi on suunnitteilla. Seuraavasta albumista Patton kertoo: "Seuraava levy tulee olemaan täysin elektronista musiikkia sisältävä, ja siinä ei tulla käyttämään akustisia soittimia ollenkaan. Aiomme siirtyä horrokseisempaan tyyliin. Minun täytyy ruveta suunnittelemaan uutta albumia. Kerrankin minulla on kunnolla aikaa."


title: Messier 103

text: Messier 103 (M103, NGC 581) on Kassiopeian tähdistössä sijaitseva avoin tähtijoukko, jonka ranskalainen tähtitieteilijä Pierre Méchain löysi vuonna 1781. Se on noin 15 valovuoden levyinen ja sijaitsee 6 800 valovuoden päässä Maasta. Joukko on varsin nuori, sen ikä on tuoreimpien arvioiden mukaan vain noin 28 miljoonaa vuotta.


title: Eimear Quinn

text: Eimear Quinn (oik. Eimear Ní Chuinn, s. 1973, Dublin) on irlantilainen laulaja. Hän voitti vuoden 1996 Eurovision laulukilpailun kappaleella "The Voice". Quinn esiintyi myös vuonna 2005 Euroviisujen 50-vuotista historiaa juhlistaneessa "Congratulations"-tapahtumassa.


title: Eimear Quinn

text: Quinn valmistui "National University of Irelandista" ennen kuin hänestä tuli ammattilaulaja. Vuoden 2006 Euroviisuissa Quinn luki Irlannin äänestystuloksen.


title: Microsoft Bob

text: Microsoft Bob oli Microsoftin kehittämä graafinen käyttöliittymä, joka toimi Windows 3.1:n päällä. Se julkaistiin vuonna 1995. Sen tarkoituksena oli helpottaa tietokoneen käyttämistä, ja oli tarkoitettu nimenomaan perheiden käyttöön.


title: Microsoft Bob

text: Bob pohjautui vektorigrafiikkaan. Käyttöliittymä oli organisoitu taloksi, jossa perheenjäsenillä oli oma huone yhteisen olohuoneen lisäksi. Käyttäjät pystyivät organisoimaan omia huoneitaan. Lisäksi ohjelmistoon kuului apuohjelmia, kuten tekstinkäsittely, kalenteri, ja taloudenhallinta. Lisäksi siihen kuului erilaisia animoituina piirroskuvina toteutettuja "apureita".


title: Microsoft Bob

text: Bob ei menestynyt kovin hyvin, ja sitä pidetään useimmiten Microsoftin kuuluisimpana epäonnistumisena. Piirrosapurit sen sijaan jäivät elämään muissa Microsoftin tuotteissa; Office Assistant (kuuluisa, joskin uudemmista versiosta poistettu Clippit-klemmari Microsoft Wordissa) on tämän perinteen jatkaja, ja esimerkiksi keltainen Rover-koira palasi Windows XP:n hakutoimintoon. Myös Comic Sans -fontti suunniteltiin alun perin Bobia varten, mutta se ei valmistunut ennen kuin Bob oli jo julkaistu.


title: James Curtis Hepburn

text: James Curtis Hepburn (13. maaliskuuta 1815–11. kesäkuuta 1911) syntyi Miltonissa, Pennsylvaniassa. Hän opiskeli Princetonin ja Pennsylvanian yliopistoissa ja valmistui lääkäriksi. Hän päätti matkustaa Siamiin (myöhemmin vaihtoi Kiinaan) lähetystyöntekijä-lääkärinä. Hän joutui kuitenkin jäämään Singaporeen kahdeksi vuodeksi, sillä oopiumisodat olivat lähestymässä ja Kiinan portit suljettiin ulkomaalaisilta. Viiden vuoden jälkeen lähetyssaarnaajana hän päätti palata Yhdysvaltoihin (1845) ja avasi klinikan New Yorkiin.


title: James Curtis Hepburn

text:
Vuonna 1859 hän päätti matkustaa Japaniin lähetyssaarnaaja-lääkärinä. Hän avasi klinikan Kanagawaan ja myöhemmin koulun (Hepburn-koulu, mistä nykyinen Meiji Gakuin-yliopisto kehittyi).
Hän myös alkoi koota japani-englanti-sanakirjaa, mikä julkaistiin ensimmäistä kertaa vuonna 1867. Kolmas painos hänen sanakirjastaan (julkaistu 1887) käytti tarkistettua muotoa japanilaisesta romanisaatiosta, jonka innokas yhteisö japaninkielen kirjoittajia latinalaisilla aakkosilla kehitteli. Tämä romanisaation muoto tunnetaan nykyään Hepburn-romanisaationa. Usein luullaan väärin, että Hepburn "keksi" sen; hän on kuitenkin laajalti vastuussa sen "suosiosta". Hän myös otti osaa Raamatun kääntämiseen japanin kielelle. Hepburn palasi Yhdysvaltoihin 1892 ja kuoli New Jerseyn East Orangessa syyskuussa 1911 96-vuotiaana.


title: James Curtis Hepburn

text: Jotkin Hepburnin mainittavimmista japanilaisista oppilaista ovat Furuya Sakuzaemon ja Numa Morikazu.


title: Vikinglinjen

text: Rederi AB Vikinglinjen oli yksi kolmesta Viking Linen osakasvarustamosta. Yhtiön perustamisen takana oli kaksi ahvenanmaalaista merikapteenia, Gunnar Eklund ja Henning Rundberg. Varustamo aloitti toimintansa keväällä 1959 yhtiöjärjestyksen tultua hyväksytyksi 20. maaliskuuta 1959. Yhtiön osakepääoma oli 200 000 markkaa, joka jakaantui 200 osakkeeseen. Osakkeista Henning Rundberg merkitsi 60, Gunnar Eklund 25 ja osakeyhtiölain edellyttämä kolmas perustajaosakas, Ruben Eriksson, 5 osaketta. Loput 110 osaketta tarjottiin yleisölle merkittäviksi. Yhtiön ensimmäinen alus, S/S Viking, joka samalla oli ensimmäinen autolautta Suomen ja Ruotsin välisessä liikenteessä, ostettiin käytettynä Englannin kanaalin liikenteestä ja asetettiin reitille Korppoon Galtby–Maarianhamina–Gräddö. Vuonna 1959 s/s Viking ajoi kolme lähtöä viikossa kummastakin päätesatamasta, Galtbystä tiistaisin, torstaisin ja lauantaisin sekä Gräddöstä maanantaisin, keskiviikkoisin ja perjantaisin kuljettaen kyseisen vuoden kesä- ja heinäkuussa reitillään 14 000 matkustajaa ja 2 900 henkilöautoa. Matka Galtbystä Gräddöhön kesti seitsemän ja puoli tuntia ja maksoi 1 300 markkaa. Enintään tuhat kilogrammaa painavan henkilöauton kuljettaminen maksoi 2 000 markkaa. Purjehduskausi oli tuottoisa, s/s Viking tuotti varustamolle ostohintansa takaisin ja yhtiö saattoi jopa jakaa osinkoa omistajilleen. Menestyksen innoittama pienen osuuden yhtiöstä sitä perustettaessa ostanut Algot Johansson ehdotti uutta osakeantia, joka järjestettiinkin jo seuraavan vuonna. Osakeannissa Johanssonin Sally-varustamo nousi Vikinglinjenin suurimmaksi omistajaksi.


title: Vikinglinjen

text: Vuoden 1960 toukokuussa yhtiö muutti s/s Vikingin Ruotsin puoleisen päätesataman Kapellskäriin. Saman vuoden maaliskuussa varustamo tilasi saksalaisen Hanseatische Werft GmbH:n Hampuriin telakalta uuden autolautan. Alus oli tarkoitettu liikennöimään Paraisilta Maarianhaminan kautta Kapellskäriin ja sen oli tarkoitus aloittaa liikenne reitillä vuoden 1962 keväällä. Telakka ajautui kuitenkin konkurssiin, jonka seurauksena keskeneräisen aluksen hinta nousi merkittävästi. Tämän vuoksi Rederi AB Vikinglinjen joutui myymään tilaamansa laivan rakennussopimuksen 18. tammikuuta 1962 Merivienti Oy:lle, joka aluksen valmistuttua kesällä 1962 asetti laivan Finnlinesin liikenteeseen nimellä Hansa Express. Niinpä toukokuussa 1962 autolauttaliikenteen Paraisten Lillmälön satamasta Ruotsiin aloitti yhtiön vanha alus, s/s Viking.


title: Vikinglinjen

text: Saksasta tilatun uudisrakennuksen kariuduttua Gunnar Eklund alkoi oma-aloitteisesti etsiä käytettyä autolauttaa varustamon ostettavaksi. Hän löysikin sopivan lautan, S/S Brittanyn, jonka aluksen omistaja British Rail oli halukas myymään. Samanaikaisesti Vikinglinjenin suurin osakkeenomistaja Algot Johansson ajoi yhtiön laajentumista autolauttaliikenteestä myös mm. öljytankkereihin. Eklund puolestaan kannatti varustamon keskittymistä pelkkään autolauttaliikenteeseen. Nämä erimielisyydet varustamon kehittämisessä johtivat lopulta vuonna 1962 Gunnar Eklundin lähtöön yhtiöstä. Hän perusti seuraavana vuonna oman varustamon Ålandsfärjan AB:n joka hankki ensimmäiseksi aluksekseen juuri S/S Brittanyn. Tämän jälkeen Rederi AB Vikinglinjen ajautui täysin Algot Johanssonin määräysvaltaan ja kun markkinointiyhtiö Viking Line 1966 perustettiin, varustamon nimi muuttui Rederi AB Solstadiksi. Myöhemmin yhtiö fuusioitiin Algot Johanssonin Rederi AB Sally -varustamoon.


title: Karibajärvi

text: Karibajärvi on yksi maailman suurimmista tekojärvistä. Se sijaitsee Afrikassa Sambesijoen juoksulla sen puolessa välissä, noin 1 300 km joen suulta, Sambian ja Zimbabwen rajalla. Karibajärvi on toinen Sambesijoen tekojärvistä, pienempi Cahora Bassa sijaitsee Mosambikissa.


title: Karibajärvi

text: Karibajärven pato rakennettiin 1955–1959, ja järvi täytettiin vuoteen 1963 mennessä. Pato on 128 metriä korkea ja 580 metriä pitkä. Sen voimalaitoksen teho on 1 266 megawattia. Padon pidättelemä tekojärvi on 220 kilometrin pituinen, enimmillään 40 kilometriä leveä, keskimäärin 30 metriä syvä ja tilavuudeltaan noin 185 kuutiokilometriä. Suunnattoman vesimassan aiheuttaman tektonisen rasituksen uskotaan aiheuttaneen useita maanjäristyksiä alueella järven rakentamisen jälkeen.


title: Karibajärvi

text: Järveen on istutettu Tanganjikajärven sillikalaa kapentaa, johon perustuva kalatalous on tuottoisaa. Järvi on kuulu myös muusta luonnostaan, eritoten kalaa syövistä linnuista.


title: Kati Wilhelm

text: Kati Wilhelm (s. 2. elokuuta 1976 Schmalkalden, DDR) on saksalainen ampumahiihtäjä, olympiavoittaja ja maailmanmestari, joka lopetti kilpailu-uransa vuonna 2010. Kuten useimmat saksalaiset ampumahiihtäjät myös Kati Wilhelm kuuluu Saksan armeijaan. Hänen sotilasarvonsa on kersantti. Wilhelm asuu tällä hetkellä Steinbach-Hallenbergissä Thüringenissä.


title: Kati Wilhelm

text: Wilhelm aloitti uransa maastohiihtäjänä. Hän osallistui vuosien 1997 ja 1999 MM-kilpailuihin sekä 1998 Naganon talviolympialaisiin, joissa saavutti parhaan arvokisasijoituksensa oltuaan kuudestoista 30 kilometrin vapaan hiihtotavan kilpailussa. Vuonna 1999 Wilhelm osallistui sotilaiden maailmanmestaruuskilpailuihin ja kokeili ampumahiihtoa. Hän ihastui lajiin välittömästi. Wilhelm päätti vaihtaa lajia, ja heti seuraavana vuonna hän voitti ampumahiihdon maailmancupin osakilpailun.


title: Kati Wilhelm

text: Wilhelm voitti sprintin maailmanmestaruuden Pokljukassa 2001: hän ampui yhden ohilaukauksen pystypaikalta ja kukisti niin ikään yhden sakkokierroksen kiertäneen Uschi Dislin 26,9 sekunnilla. Viestijoukkueen ankkurina hän toi Saksan maaliin hopeasijalla. Vuoden 2002 talviolympialaisissa Salt Lake Cityssä Wilhelm oli menestynein naisampumahiihtäjä. Hän voitti nolla-ammunnalla kultaa 7,5 km sprinttikilpailussa oltuaan 15,6 sekuntia nopeampi yhden ohilaukauksen ampunutta Uschi Dislia. 4 x 7,5 km viestissä hän hiihti ankkuriosuuden Saksan kultajoukkueessa, joka kukisti Norjan puolen minuutin erolla. Lisäksi Wilhelm sijoittui hopealle 10 km:n takaa-ajokilpailussa neljästä sakosta huolimatta. Hän hävisi Olga Pyljovalle 5,4 sekuntia.


title: Kati Wilhelm

text:
Kahden vuoden sairastelun jälkeen Wilhelm muutti Ruhpoldingiin Baijeriin vuonna 2004. Hän sijoittui toiseksi kauden 2004–2005 ampumahiihdon maailmancupissa hävittyään ranskalaiselle Sandrine Baillylle. Vuosina 2003–2005 hän saavutti neljä himmeämpää MM-mitalia viestijoukkueiden jäsenenä.
Wilhelm kantoi Saksan lippua vuoden 2006 talviolympialaisten avajaisissa. Hän voitti kolmannen olympiakultansa 10 km takaa-ajokilpailussa, johon starttasi sprintin jälkeiseltä seitsemänneltä sijalta. Hän ampui ainoan ohilaukauksensa kolmannella ampumapaikalla ja kukisti toiseksi sijoittuneen Martina Glagowin yli minuutilla. 12,5 km:n yhteislähtökilpailussa hän sai hopeaa hävittyään Anna Carin Olofssonille 18,8 sekuntia – molemmat kiersivät yhden sakkokierroksen. Lisäksi hän hiihti ankkuriosuuden 4x6 km:n viestissä, jossa Saksa sai Venäjän jälkeen hopeaa. Näiden saavutusten ansiosta hän oli Saksan kaikkien aikojen menestynein naisampumahiihtäjä. Wilhelm hallitsi ylivoimaisesti kauden 2005-2006 maailmancupia voitettuaan kaikkiaan kuusi osakilpailua. Hänet valittiin myös sekä vuoden 2006 ampumahiihtäjäksi, että vuoden saksalaiseksi naisurheilijaksi.


title: Kati Wilhelm

text: Anterselvan MM-kilpailuissa 2007 Wilhelm hiihti ankkuriosuuden Saksan kultajoukkueessa, joka kukisti toiseksi tulleen Ranskan yli minuutilla. Yhteislähtökilpailussa hän sijoittui kolmanneksi joukkuetovereidensa Andrea Henkelin ja Martina Glagowin jälkeen. Saksalaiskolmikko mahtui 10,6 sekunnin sisälle. Östersundin MM-kilpailuissa 2008 Wilhelm toi Saksan jälleen viestivoittajana maaliin – puoli minuuttia ennen Ukrainaa. Pyeongchangin MM-kilpailuissa 2009 hän voitti sprintin maailmanmestaruuden 9,9 sekunnin erolla Simone Hauswaldiin. Takaa-ajossa hän saavutti Helena Jonssonin jälkeen hopeaa ja voitti normaalimatkalla mestaruuden ennen Teja Gregorinia. Viestissä hän hiihti ankkuriosuuden Saksan hopeajoukkueessa. Kauden 2008–2009 maailmancupissa hän sijoittui toiseksi tasapistein cupin voittaneen Helena Jonssonin kanssa. Vancouverin olympialaisissa 2010 Wilhelm hiihti avausosuuden Saksan pronssijoukkueessa.


title: Kati Wilhelm

text: Maailmancupissa Wilhelm on voittanut 21 osakilpailua, ollut 29 kertaa toinen ja 19 kertaa kolmas (13.3.2010 mennessä).


title: Tenacious D: Maailman paras rokkibändi

text: Tenacious D: Maailman paras rokkibändi ("Tenacious D: The Pick Of Destiny") on vuonna 2006 kuvattu komediaelokuva. Elokuvan on ohjannut Liam Lynch. Pääosissa näyttelevät Jack Black ja Kyle Gass, jotka ovat yhdessä myös käsikirjoittaneet ja tuottaneet elokuvan. Kaksikko on tuttu samannimisestä televisiosarjasta sekä yhtyeestä Tenacious D. Elokuva sisältää paljon yhtyeen musiikkia, joka on keskeisellä sijalla elokuvassa.


title: Tenacious D: Maailman paras rokkibändi

text:
Elokuvassa omaa nimikkorooliaan näyttelevä Jack Black (JB) asuu uskonnollisessa perheessä Missourissa, Kickapoossa. JB rakastaa rock n' rollia mutta hänen uskovainen perheensä ei pidä hänen harrastuksestaan, minkä vuoksi Jack karkaa kotoa päästäkseen Los Angelesiin, Hollywoodiin, jossa hän tapaa nimikkorooliaan näyttelevän kitaristi Kyle Gassin. Gass ei kuitenkaan halua perustaa yhtyettä Blackin kanssa, joten hän jatkaa tulevan yhtyeensä etsintää. Black pahoinpidellään kadulla ja Gass vie hänet omalle asunnolleen.ja näkevät sähkökitaroita soittavan rocktähden: Eddie Van Halenin
Tästä Jack ja Gass rupeavat tutustumaan ja päättävät perustaa yhtyeen. Kaverukset selailevat rock-lehtiä ja huomaavat, että kaikilla kuuluisilla rocktähdillä (mm. Eddie Van Halen ja Angus Young) on samanlainen plektra. He menevät Guitar Center-kitarakauppaan ja kysyvät myyjältä samanlaista plektraa. Myyjä (Ben Stiller) kertoo plektran historian ja kertoo että se on "Pick of Destiny"(suom.) Kohtalon plektra, joka on oikeasti Saatanan hampaan osa, jonka keskiaikainen seppä irrotti Saatanalta, kun tämä oli manattu maan päälle. Koska Saatana ei ole täydellinen, hän ei voi palata maan päälle ennen, kuin on saanut hampaansa takaisin. Tämän jälkeen Jack ja Gass ottavat selvää asiasta ja heille selviää että plektran löytää läheisestä musiikkimuseosta. Kaverukset lähtevät välittömästi etsimään johtolankoja museoon pääsemiseksi ja lopulta he löytävät plektran. Plektrasta kiistellään ja siinä samassa se menee poikki. Tämän jälkeen Saatana saa hampaansa takaisin ja on jälleen kokonainen ja voi palata maapallolle. JB ja Gass lyövät Saatanan kanssa vetoa siitä, kumpi soittaa paremman kappaleen. Jos Saatana voittaa, hän saa Gassin orjakseen ja jos kaverukset voittavat, Saatanan on palattava Helvettiin, ja maksaa heidän vuokransa. Sankarit lopulta häviävät taistelun, mutta kun Saatana ampuu heitä salamalla, salama kimpoaa kitarasta hänen sarveensa, eikä hän ole kokonainen ja hänet voidaan lähettää takaisin Helvettiin.


title: Igor Tamm

text: Igor Jevgenjevitš Tamm (, 8. heinäkuuta 1895 Vladivostok – 12. huhtikuuta 1971 Moskova) oli venäläinen ja neuvostolainen fyysikko.


title: Igor Tamm

text: Tamm sai vuoden 1958 fysiikan Nobel-palkinnon yhdessä Pavel Tšerenkovin ja Ilja Frankin kanssa Tšerenkovin säteilyn löytämisestä ja selittämisestä. Hän kehitti myöhemmin Andrei Saharovin kanssa Tokamak-fuusioreaktorin.


title: Barnsley FC

text: Barnsley Football Club on jalkapallojoukkue Barnsleysta, South Yorkshiresta, Englannista. Joukkue pelaa Englannin ykkösliigassa, maan kolmanneksi korkeimmalla sarjatasolla, pudottuaan Englannin mestaruussarjasta kauden 2017–2018 päätteeksi.


title: Barnsley FC

text: Vuonna 1887 perustettu seura pelasi ensimmäisen ottelunsa 1. syyskuuta 1898 Lincolnia vastaan. Joukkueen paras saavutus on kauden 1911–1912 FA Cupin voitto. Finaalin uusintaottelussa se kukisti West Bromwich Albionin 1–0. Barnsley selviytyi FA Cupin loppuotteluun myös 1910, jolloin Newcastle United voitti uusintaottelun 2–0. Alkuperäinen loppuottelu oli päättynyt 1–1-tasatulokseen. Barnsley selvisi myös FA Cupin välieriin 2008. Seura on pelannut historiansa aikana yhden kauden, 1997–1998, korkeimmalla sarjatasolla, Valioliigassa.


title: Barnsley FC

text: Barnsley pelaa kotiottelunsa 23 009 -paikkaisella Oakwell Stadiumilla.


title: Japanin ja Suomen suhteet

text: Japanin ja Suomen suhteet alkoivat Japanin tunnustettua Suomen valtion 23. toukokuuta 1919. Maiden väliset diplomaattisuhteet solmittiin 6. syyskuuta 1919 sekä uudelleen 8. maaliskuuta 1957. Suomen suurlähetystö sijaitsee Tokiossa ja Japanin suurlähetystö Helsingissä. Suomen Tokion-suurlähettiläänä toimii Pekka Orpana.


title: Japanin ja Suomen suhteet

text: Ensimmäinen virallinen suomalainen Japanissa lienee ollut Venäjän armeijan luutnantti Adam Laxman. Venäjän keisarinna Katariina Suuri lähetti hänet 1700-luvun loppupuolella pohjustamaan kauppasuhteita ja ottamaan selvää sulkeutuneesta Japanista. Vuonna 1879 puolestaan Jokohamaan rantautui tutkimusmatkailija Adolf Erik Nordenskiöld. Hän lienee myös ensimmäinen Koillisväylän läpi purjehtinut ihminen. Suomalaisten lähetystyö alkoi pian uskonnonvapautumisen (1873) jälkeen. Suomen Luterilainen Evankeliumiyhdistys lähetti Esteri Kurvisen ja Alfred Wellrosin Japaniin vuonna 1900. Tunnettu kielentutkija ja tutkimusmatkailija G. J. Ramstedt nimettiin Suomen viralliseksi ensimmäiseksi asiainhoitajaksi Japaniin, Kiinaan ja Siamiin vuonna 1919.


title: Japanin ja Suomen suhteet

text: Suomalaisia kansainvälisissä tieteellisissä teoksissa julkaisseita Japanin tutkijoita ovat muun muassa historioitsija Olavi K. Fält, taloustieteilijä Merja Karppinen, syntyjään virolainen kielentutkija Rein Raud ja semiootikko Eero Tarasti. Suomalaisessa taiteessa merkittäviä japanilaisia vaikutteita on saanut muun muassa säveltäjä Paavo Heininen, jonka ooppera "Silkkirumpu" perustuu japanilaiseen nō-näytelmään. Japanin parlamentin ensimmäinen ulkomaalaissyntyinen senaattori on Suomessa syntynyt Marutei Tsurunen (entinen Martti Turunen).


title: Porvoon mitta

text: Porvoon mitta on ilmaisu, jolla ilmaistaan runsautta tai reilua määrää. Jos jotain tehdään tai annetaan "Porvoon mitalla", tehdään se reilusti, hiukan ylimääräistä antaen.


title: Porvoon mitta

text: Nimitys juontuu Ruotsin vallan ajalta, jolloin kerrotaan Porvoon kruununvoudin keränneen veroja välipohjallisella mitalla. Verot maksettiin noihin aikoihin viljalla tai paloviinalla. Vouti keräsi verot suuremmalla mitalla, mutta tilitti ne edelleen pienemmällä osalla, jolloin pystyi pitämään erotuksen itsellään.


title: Kollaboratiivinen editointi

text: Kollaboratiivinen editointi (engl. collaborative editing) tarkoittaa saman dokumentin muokkaamista tietokoneohjelmalla siten, että työhön osallistuu kaksi tai useampi henkilö. Keskeinen ero perinteiseen muokkaukseen on siinä, että muutokset tapahtuvat keskitetysti eikä muokattavaa dokumenttia tarvitse siirtää henkilöltä toiselle. Wikit sinänsä ovat esimerkki kollaboratiivisesta editoinnista. Monenlaisia dokumentteja voidaan muokata yhteistyössä, tyypillinen tapaus ovat erilaiset tekstidokumentit, esimerkiksi ohjelmointityökalut ja tekstieditorit. Toisaalta tietokoneohjelmien whiteboard-ominaisuudet, sillä kyse on samanaikaisesta piirtämisestä.


title: Kollaboratiivinen editointi

text: Kollaboratiivista editointia on sekä samanaikaista (synkronista) että eriaikaan tapahtuvaa (asynkronista). Esimerkkejä eriaikaisista järjestelmistä ovat Wikit, versionhallintajärjestelmät ja jotkin tekstinkäsittelyohjelmista, vaikkapa Microsoft Word. Samanaikaisia järjestelmiä ovat muun muassa SubEthaEdit, MoonEdit ja Gobby.


title: Kollaboratiivinen editointi

text: Minörin mukaan tekstin kollaboratiivinen muokkaaminen ei ole tiukasti joko synkroninen tai asynkroninen prosessi vaan kummallakin editointitavalla on käyttöä. Luonnostelu tai ideointi on tyypillisesti synkronista siinä missä esimerkiksi dokumentin katselmointi tehdään useimmiten eriaikaisesti.


title: Kollaboratiivinen editointi

text: Vaikkei Ignatin mukaan kollaboratiivinen editointi ole vielä yleistynyt, sitä on tutkittu yliopistopiireissä kauan. Kollaboratiivinen editointi kuuluu yhteistyön tietokonetukeen (collaborative co-operative work CSCW), joka on oma tietojärjestelmätieteen (information systems) osa-alue. Kollaboratiivisia editoreja on tutkittu jo 90-luvulla.


title: Kollaboratiivinen editointi

text: Koska kollaboratiivinen editointi kuuluu yhteistyön tietokonetukeen, se jakaa tieteenalan yleiset haasteet. Eräs niistä on tietoisuus (engl. awareness), joka liittyy tilanteen tasalla pysymisen yhteistyössä. Tosiaikaisista editoreista esimerkiksi SubEthaEdit sisältää mahdollisuuden tekstikeskusteluun dokumentin muokkaamisen ohessa. Eräs vaihtoehto tosiaikaiseen editointiin on käyttää editorin rinnalla erillistä sovellusta kommunikointiin. Eriaikaisessa muokkauksessa kommunikointiin voidaan käyttää dokumentin metadataa. Konkreettisena esimerkkinä versionhallintaohjelmissa voi versioon kirjoittaa muutoksia kuvaavia kommentteja, jotka eivät ole osa itse dokumenttia.


title: Kollaboratiivinen editointi

text: Toisena haasteena on tiedon yhdenmukaisuuden varmistaminen kaikkien käyttäjien kesken. Asynkronisissa järjestelmissä tämä onnistuu yleensä perinteisillä versiointimenetelmillä, mutta synkronisten järjestelmien haasteena on välittää päivittyvä tieto kaikille osapuolille mahdollisimman pian, ilman konflikteja sekä automaattisesti. Järjestelmän täytyy tunnistaa muutosten välinen kausaliteetti ja toteuttaa jonkinlainen automaattinen konfliktienratkaisu.


title: Kollaboratiivinen editointi

text: 1. Minör, Sten, & Magnusson, Boris. A Model for Semi-(a)Synchronous Collaborative Editing.


title: Kollaboratiivinen editointi

text: 2. Microsoft Word Tutorial


title: Kollaboratiivinen editointi

text: 3. SubEthaEdit


title: Kollaboratiivinen editointi

text: 4. MoonEdit


title: Kollaboratiivinen editointi

text: 5. Gobby


title: Kollaboratiivinen editointi

text: 6. Ignat, C.L, Norrie, M . C, Customizable Collaborative Editor Relying on treeOPT Algorithm, Proc. of the European Conf. of Computer-supported Cooperative Work


title: Kollaboratiivinen editointi

text: 7. Baecker, R.M, Glass, G, Mitchell, A, Posner, I, Conference on Human Factors in Computing Systems


title: Aicardin oireyhtymä

text: Aicardin oireyhtymä on moninainen oireistokokonaisuus, jonka keskeisiä piirteitä ovat infantiilispasmikohtaukset (pakkoliikkeitä ja tajuttomuutta), aivokurkiaisen puuttuminen ja kehitysvammaisuus. Vammautuneet ovat kasvaneessa riskissä saada toistuvia keuhkokuumeita. Oireisto on X-kromosomin välityksellä vallitsevasti periytyvä.


title: Aicardin oireyhtymä

text: Joskus Aicardi-henkilöt ovat mikrokefaalisia, plagiokefaalisia ja tulevat murrosikään tavallista aiemmin.


title: Aicardin oireyhtymä

text: Aicardin oireyhtymästä kärsivien nyökähtely-, lihasnykäys- ja tajuttomuuskohtaukset alkavat yleensä muutaman kuukauden iässä. Oireyhtymää on luonnehdittu varsin harvinaiseksi, mutta sen tarkasta esiintyvyydestä ei ole luotettavia tietoja.


title: Aicardin oireyhtymä

text: Oireyhtymä sai nimensä vuonna 1972 ranskalaiselta Jean Aicardilta, jonka johtamat tutkijat kuvasivat sen vuonna 1965.


title: The Simpsons: Bart & the Beanstalk

text: The Simpsons: Bart & the Beanstalk on Software Creationsin kehittämä ja Acclaim Entertainmentin julkaisema peli Game Boylle. Se perustuu suosittuun televisiosarjaan, Simpsonit.


title: The Simpsons: Bart & the Beanstalk

text: Peli keskittyy televisiosarjassakin esiintyneeseen versioon Jaakko ja pavunvarsi sadusta. Pelaaja pelaa Bart Simpsonilla, joka lähtee myymään perheensä lehmää markkinoille. Hän kuitenkin tapaa ovelan saiturin (Mr. Burns), joka saa Bartin vaihtamaan lehmän taikapapuihin. Bart vie nämä pavut kotiinsa ja hänen isänsä, Homer Simpson, syö ne välittömästi, mutta sylkäisee sitten ulos. Pavunvarsi alkaa kasvaa ja Bart kiipeää sen huipulle, mistä löytää suuren linnan.


title: Ana Lucia Cortez

text: Ana Lucia Cortez on fiktiivinen hahmo yhdysvaltalaisessa televisiosarjassa "Lost", jossa häntä näyttelee Michelle Rodriguez. Hahmon ensiesiintyminen sarjassa oli ensimmäisen tuotantokauden viimeisessä jaksossa, ja hänet lisättiin näyttelijöiden vakiokaartiin toisella kaudella. Oceanicin lennon 815 haljettua ilmassa kahtia, ja osien lennettyä saaren vastakkaisille puolille, Ana Luciasta tuli takaosan selviytyjien johtaja. Hahmon takaumia nähdään jaksoissa "Yhteentörmäys" ja "Kaksi lähtöryyppyä", joissa näytetään hänen elämäänsä poliisina. Ana Lucia kirjoitettiin sarjasta ulos jo toisen kauden lopussa. Michelle Rodriguez on kuitenkin sanonut, että hän olikin lupautunut vain yhteen kauteen.


title: Ana Lucia Cortez

text: Ennen onnettomuutta Ana Lucia työskentelee LAPD:ssa poliisikonstaapelina. Hän tulee raskaaksi, mutta menettää lapsen joutuessaan ampumavälikohtauksen uhriksi. Tapahtuman jälkeen hän viettää useita kuukausia fyysisessä ja fysikaalisessa terapiassa, ja kun epäilty pidätetään, Ana Lucia kieltäytyy tunnistamasta häntä. Epäillyn vapautuksen jälkeen hän tappaa tämän. Ana Lucia päättää jättää työnsä ja löytää töitä lentokentän turvatarkastajana. Hän tapaa Christianin, joka pyytää häntä lähtemään Sydneyyn henkivartijakseen. Sydneyssä Ana Lucia ja Christian kuitenkin erkanevat ja Ana Lucia ostaa lipun Oceanic Airlinesin lennolle 815, jonka määränpää on Los Angeles. Lentokentällä Ana Lucia flirttailee Jackin kanssa tietämättä hänen olevan Christianin poika. Pari sopii jatkavansa keskusteluaan lennolla. Lennon aikana kone kuitenkin katkeaa kahtia ja pari joutuu saaren vastakkaisille puolille; Ana Lucia takaosan ja Jack etuosan selviytyjien joukkoon.


title: Ana Lucia Cortez

text: Tarina takaosan selvityjien ensimmäisistä 48 päivästä näytetään jaksossa "Toiset 48 päivää". Laskeuduttuaan mereen Ana Lucia auttaa kaikkia apua tarvitsevia. Samana iltana Toiset kidnappaavat osan selviytyjistä ja muutamaa päivää myöhemmin he vievät yhdeksän muuta. Toisen kaappauksen aikana Mr. Eko tappaa yhden Toisista ja Ana Lucia löytää häneltä listan, jossa on kidnappauksen uhrien kuvaukset ja nimet. Epäillessään kidnappauksista toista selviytynyttä, Nathania, Ana Lucia kaivaa kuopan ja heittää hänet sinne, saadakseen Nathanilta tunnustuksen. Nathan kuitenkin katoaa yhtenä yönä, ja muiden selviytyjien ryhmä suuntaa kohti saaren sisämaata, löytäen . Ana Lucia ja Goodwin kiipeävät ylös vuorelle, jossa Ana Lucia kertoo Goodwinille tietävänsä tämän olevan Toinen. Kamppailun jälkeen Ana Lucia tappaa Goodwinin terävällä kepillä, ja palatessaan selviytyjien luo hän kertoo nyt olevan turvallista. Muut takaosan selviytyneet Libby ja Cindy tuovat rantaan huuhtoutuneen Jinin Ana Lucialle. Jinin karatessa selviytyneet lähtevät hänen peräänsä, löytäen Michaelin ja Sawyerin. Ana Lucia heittää Jinin, Michaelin ja Sawyerin kuoppaan ja hetken päästä Ana Lucia, joka teeskentelee olevansa myös vanki, heitetään myös sinne. Uskoessaan heidän olevan myös lennon 815 selviytyjiä, hän vapauttaa heidät. Patikoidessaan etusan selviytyjien leiriin Ana Lucia luulee Shannonia yhdeksi Toisista ja ampuu hänet. Saaren tapahtumat jaksossa "Yhteentörmäys" näyttävät hänen syyllisyydentunteensa Shannonin kuoleman jälkeen. Ana Lucia sitoo Shannonin rakastajan Sayidin puuhun ja kieltäytyy päästämästä ryhmää liikkeelle. Hetken päästä Libbyn perustelujen jälkeen Ana Lucia antaa muiden mennä.


title: Ana Lucia Cortez

text: Melanie McFarland kuvailee Ana Luciaa "Seattle Post-Intelligencerissä" ”vaativaksi”, ”väkivaltaiseksi” ja ”kiusaajaksi”. Hän kutsui Ana Luciaa myös ”rikkinäinen ex-poliisiksi”, joka ”murjottaa alituisesti”. McFarland kuvaili myös hahmon omaavan ”johtajamaisen luonteen”. Anna Johns "AOL":n "TV Squad"ista tunsi Ana Lucian olevan ”hankala ja omaavan huonon arvostelukyvyn”. "C.K. Sample" ajatteli Anan olevan ”vihainen”, ”vallanhaluinen” ja ”täysin idiootti”. Leonard Dickin mukaan ”Ana Lucia on ihminen, joka ei halua olla uhri. Hän oli kerran uhri ja vannoi itselleen ettei enää ikinä olisi.” Michelle Rodriguez kuvaili hahmon olevan ”hyvin vaistonvarainen” ja lisäten siihen ”Pidän siitä, että hahmo on lähes aina varuillaan ja epäileväinen”. Ana Lucia on myös ”nokkela” ja hänellä on ”kyky puhua mitä lystää”.


title: Ana Lucia Cortez

text: Helmikuussa 2005 "Lostin" tuottajat alkoivat etsiä latinolaista noin kolmekymppistä naista, joka olisi takaosan selviytyjien johtaja ja tuntisi romanttista vetoa Jackia kohtaan. Michelle Rodriguezin agentti soitti tuottajille kertoen Michellen olevan kiinnostunut roolista, mutta vain vuodeksi. Michelle, tuottajat Damon Lindelof ja Carlton Cuse sekä sarjan luoja J.J. Abrams tapasivat ja Michelle selitti olevansa kiinnostunut vain yhdestä tuotantokaudesta, koska hänellä on ”nomaadinen henki”, mutta haluaa kuitenkin tehdä yhden tämänkaltaisen roolin. Tuottajat pitivät hänen energiastaan, joten he suostuivat tappamaan Ana Lucian kauden lopussa. Michelle tunsi olevansa kuin luotu näyttelemään sitkeitä naisrooleja, ja tahtoi tämän olevan erilainen. Ana Lucian piti aloittaa sitkeänä hahmona, koska sitä yleisö odottaisi. Michelle kuvaili Ana Luciaa ”eläimelliseksi hahmoksi… jonka saari kesyttää.” Tuottajat muokkasivat hahmoa sopimaan paremmin Michelleen tehden hahmosta ”nokkelamman” ihmisen jolla on ”kyky puhua mitä ajattelee”. Kaikki mitä Michellelle kerrottiin hahmosta oli, että hahmo ja tämän äiti tyskentelivät poliisivoimissa. Ana Lucian johtajatyyli on Jackin tyylin vastainen; Jack on haluton olemaan johtaja, kun taas Ana Luciasta tulee johtaja kysymättä. Aikaisimmissa Ana Lucian esiintymisissä hän vaikuttaa sitkeältä, joten takauman jaksossa ”Collision”, jossa hänen näytetään menettäneen lapsensa, oli tarkoitus näyttää hahmon pehmeä puoli.


title: Ana Lucia Cortez

text: Melanie McFarland kyvaili Ana Lucian hahmoa ”yhdeksi eniten vihatuksi hahmoksi televisiossa syksyllä 2005”, hahmon ollessa ”väkivaltainen” ja ”kiusaajamainen”. Hän lisäsi Anan murhattua Shannonin, Anan tarvinneen ”vähiten sympatiaa kaikista selviytyjistä”, ja sai fanit vihaamaan Ana Luciaa vielä enemmän. Michelle voitti kuitenkin roolistaan "ALMA Award"-palkinnon.


title: Secret Garden

text: Secret Garden on irlantilais-norjalainen duo, joka soittaa New Age -musiikkia, jota jotkut kutsuvat myös uusklassiseksi musiikiksi.


title: Secret Garden

text: Yhtyeen jäsenet ovat irlantilainen viulisti Fionnuala Sherry ja norjalainen pianisti-säveltäjä Rolf Løvland. Secret Garden toi Norjalle vuoden 1995 Eurovision laulukilpailun voiton kappaleella ”Nocturne”. Euroviisuvoitto aloitti heidän menestyksekkään uransa. Heidän ensimmäinen albuminsa "Songs from a Secret Garden" oli menestys ja sitä myytiin miljoona kappaletta ympäri maailman: se myi platinaa Norjassa ja Etelä-Koreassa sekä kultaa Irlannissa, Hongkongissa ja Uudessa-Seelannissa. Se oli kahden vuoden ajan Billboardin New Age -musiikkilistalla vuosina 1996–1997. Barbra Streisand levytti Secret Gardenin musiikkia levylleen ja soitti sitä myös häissään. Senkin jälkeen Secret Garden on menestynyt maailmalla hyvin ja heidän levyjään on myyty jo kolme miljoonaa kappaletta.


title: Secret Garden

text: Secret Gardenin kuuluisin kappale on ”You Raise Me Up”, jonka lauloi heidän kanssaan Brian Kennedy. Kappaleen on levyttänyt yli sata muuta artistia, muun muassa Josh Groban, Russell Watson, Westlife, Sissel, Becky Taylor, Celtic Woman, Il Divo ja Kari Tapio. Viimeksi mainittu on myös suomentanut kappaleen nimelle ”Kuin taivaisiin”.


title: Angelmanin oireyhtymä

text: Angelmanin oireyhtymä on Harry Angelmanin vuonna 1965 kuvaama oireistokokonaisuus, jonka piirteitä ovat vaikea henkinen kehitysvammaisuus, erilaiset neurologiset häiriöt, ataksia ja poikkeuksellisen pienikokoinen pää. Luonteenomaisia ovat myös epileptiset kohtaukset, toistuvat naurunpuuskat sekä käsien nykiminen tai taputtelu. Aivosähkökäyrä on yleensä poikkeava. Tavallisesti oireyhtymästä kärsivät lapset ovat yliaktiivisia ja heillä on keskittymisvaikeuksia, vaikka nämä oireet yleensä lieventyvät ajan myötä. Ei tiedetä tarkkaan, mistä oireyhtymään liittyvät naurunpuuskat johtuvat. Yleisesti ottaen useimmat oireyhtymästä kärsivät ovat olemukseltaan iloisia, nauravia ja puheongelmista huolimatta mielellään kontaktia ottavia.


title: Angelmanin oireyhtymä

text: Angelmanin oireyhtymän aiheuttaa 15. kromosomin puutteellisuus tai sen geenin poikkeavuus. Jos kromosomin 15 alueen 15q12 häviämä periytyy äidiltä, on tuloksena Angelmanin oireyhtymä. Jos sama virhe periytyy isältä, tuloksena on Prader–Willin oireyhtymä.


title: Angelmanin oireyhtymä

text: Angelmanin oireyhtymästä kärsivä saattaa elää yhtä pitkän elämän kuin normaaliväestönkin edustajat. Useimmat potilaat oppivat kävelemään, mutta sanallinen kommunikaatio jää hyvin vajavaiseksi niilläkin Angelman-ihmisillä, jotka oppivat puhumaan. Ensimmäiset Angelman-tapaukset todettiin Yhdysvalloissa 1980-luvun alussa, ja nyt tapauksia on todettu eri puolilla maailmaa. Diagnoosia ei yleensä saada tehdyksi heti lapsen synnyttyä vaan vasta varhaislapsuuden aikana. Suomessa on annettu noin 50 Angelman-diagnoosia, mutta uskotaan, että varsin moni tästä melko huonosti tunnetusta oireyhtymästä kärsivistä on yhä tunnistamatta. Suomessa toimii oma Angelman-yhdistys.


title: Angelmanin oireyhtymä

text: Angelman-oireisia on arvioitu olevan väestöstä yksi 15 000:sta – 30 000:sta. Uskotaan, että kyseessä on kuitenkin alidiagnosoitu sairaus.


title: Angelmanin oireyhtymä

text: Oireyhtymä kuvattiin ensi kertaa 1965. Siitä käytettiin alun perin nimeä "iloisen nuken syndrooma", mutta nykyinen suositeltu muoto on Angelmanin oireyhtymä. Aiempi kutsumanimi tulee juuri oireyhtymästä kärsivien iloisesta perusluonteesta.


title: Angelmanin oireyhtymä

text: Oireiden taso vaihtelee potilaiden välillä suurestikin. Oireet myös muuttuvat iän karttuessa: aikuisiällä yliaktiivisuus ja unihäiriöt lieventyvät ja kouristukset vähenevät tai peräti loppuvat. Murrosikä käynnistyy tavallisesti normaalisti tai vain hieman myöhässä, ja seksuaalisen kehityksen uskotaan olevan normaalia. On havaittu, että inkontinenssia esiintyy Angelmanin oireyhtymästä kärsivillä tavanomaista yleisemmin.


title: Angelmanin oireyhtymä

text: Angelmanin oireyhtymä ei vaikuta eliniän pituuteen merkittävästi.


title: Angelmanin oireyhtymä

text: Colin Farrellin poika sairastaa Angelmanin syndroomaa.


title: Muumimaailma

text: Muumimaailma on vuonna 1993 perustettu Muumi-aiheinen teemapuisto Naantalissa Kailon saarella lähellä Naantalin keskustaa.


title: Muumimaailma

text: Toisin kuin monissa huvi- ja teemapuistoissa Muumimaailmassa ei ole ainuttakaan huvipuistolaitetta. Muumimaailmaa suunniteltaessa huvipuistolaitteiden puuttuminen oli yksi Tove Janssonin ehdoista ja siitä on pidetty kiinni edelleen.


title: Muumimaailma

text: Muumimaailman nähtävyyksiä ovat muun muassa Muumitalo, Hemulin talo, Merenhuiske-laiva, uimahuone, Teatteri Emma ja Satupolku. Näiden lisäksi Muumimaailmassa pääsee vierailemaan esimerkiksi Noidan ja Aliisan mökillä, hattivattien luolassa, Niiskun talossa sekä Nuuskamuikkusen leirillä. Teemapuistossa pääsee tapaamaan keskeisimpiä Muumi-tarinoiden hahmoja.


title: Muumimaailma

text: Vuonna 2006 Muumimaailma oli 281 402 kävijällään Varsinais-Suomen suosituin matkailukohde. Muumien ulkomailla saama suosio on luonut uudenlaisen ilmiön. Muumimaailmassa on alettu järjestää häitä sitä haluaville pareille. Aasiasta, erityisesti Japanista, on matkustettu Suomeen, jotta parit voisivat mennä naimisiin Muumimaailmassa Nuuskamuikkusen vihkiessä ja muumien todistaessa noin tunnin kestävää seremoniaa.


title: Muumimaailma

text: Oleellinen osa Muumimaailman toimintaa ovat itse muumihahmot, joita pääsee tapaamaan eri puolilla teemapuistoa joka päivä puiston ollessa avoinna. Vakiohahmojen lisäksi Muumimaailmassa tavataan toisinaan myös harvinaisempia hahmoja, joita saattaa esiintyä esimerkiksi erityisen teemapäivän tai tapahtuman aikana.


title: Muumimaailma

text: Hahmot, jotka ovat yleensä tavattavissa Muumimaailmassa kesällä. Talvi- ja syystapahtumien aikana vakiohahmoja voi olla muutama vähemmän, mutta tapahtumien aikana nähdään usein lisäksi joitakin harvinaisempia hahmoja.


title: Muumimaailma

text: Hahmot, joita näkee Muumimaailmassa vain silloin tällöin tai hyvin harvoin, esimerkiksi tietyn teemapäivän tai tapahtuman aikana tai tietyssä Teatteri Emman näytelmässä.


title: Muumimaailma

text: Muumimaailma sijaitsee Naantalin keskustan välittömässä läheisyydessä sen luoteispuolella Kailon saaressa. Saareen johtaa 250-metrinen ponttoonisilta Naantalin vanhastakaupungista. Suomen tasavallan presidentin kesäasunto Kultaranta sijaitsee 500 metriä Kailosta lounaaseen ja Väskin Seikkailusaari 1,5 kilometriä koilliseen Kailon saarelta. Kailon omistaa Naantalin kaupunki ja se on pääosin vuokrattu elämyspuisto Muumimaailma Oy:lle.


title: Muumimaailma

text:
Kailon saari on Naantalin kaupungin ulkoilusaari, noin kaksi kolmasosaa sen pinta-alasta on Muumimaailman käytössä. Talvisin Muumimaailman alueella saa myös liikkua vapaasti.
Alun perin Muumimaailmaa kaavailtiin Turun Ruissalon Kansanpuistoon ja Porvooseen, mutta Turun viivyttely rakennusluvissa ja Porvoon haluttomuus ryhtyä hankkeeseen peruuttivat suunnitelmat.


title: Hollanninpaimenkoira

text: Hollanninpaimenkoira on koirarotu, josta on kolme karvamuunnosta:


title: Charlie McGettigan

text: Charlie McGettigan on irlantilainen laulaja.


title: Charlie McGettigan

text: Hän edusti Irlantia vuoden 1994 Eurovision laulukilpailussa yhdessä Paul Harringtonin kanssa laululla "Rock ’n’ Roll Kids". Laulu voitti ja toi Irlannille jo kolmannen euroviisuvoiton peräkkäin. McGettigan esiintyi myös Euroviisujen 50-vuotisjuhlatapahtumassa Congratulations.


title: Fanconin anemia

text: Fanconin anemia on peittyvästi periytyvä syndrooma, jonka oireita ovat anemian lisäksi sydänviat, kehitysvammaisuus ja poikkeuksellinen pienikokoisuus. Munuaiset saattavat olla epämuodostuneet.


title: Fanconin anemia

text: Fanconin anemian esiintyvyys on suunnilleen 1/360 000. Syndrooma on kuitenkin yleisempi tietyissä yhteisöissä: Etelä-Afrikan europideista siitä kärsii 1 ihminen 22 000:sta ja Israelin aškenazijuutalaisista yksi 30 000:sta.


title: Fanconin anemia

text: Fanconin anemian kuvasi ensimmäisenä Guido Fanconi vuonna 1927. Potilaat ovat erityisen alttiita leukemialle.


title: Ibanez JEM

text: Ibanez JEM on Ibanezin valmistama Steve Vaille suunniteltu signature- eli nimikkokitara, joka julkaistiin vuonna 1987. JEMin alamalleja ovat JEM7, JEM77, JEM777, JEM555 sekä seitsemänkielinen Universe. JEMeille on tyypillistä kantokahva (Monkey Grip) pleksin yläpuolella, tallan juureen kaiverretut urat viritinnupeille (Lion Claw) ja kukkaiskuviointi otelaudassa (Tree of Life).


title: Paul Harrington

text: Paul Harrington on irlantilainen muusikko, joka voitti Charlie McGettiganin kanssa vuoden 1994 Eurovision laulukilpailun kappaleella "Rock ’n’ Roll Kids". Harrington ja McGettigan olivat ensimmäiset Euroviisujen historiassa, jotka saivat yli 200 pistettä (226 pistettä) ja heidän voittonsa oli Irlannille kolmas peräkkäinen.


title: Australian avoin tennisturnaus 2003

text: Vuoden 2003 Australian avoin tennisturnaus pelattiin 13.-26. tammikuuta 2003.


title: Australian avoin tennisturnaus 2003

text: Finaalissa olivat vastakkain Andre Agassi, Yhdysvallat ja Rainer Schüttler, Saksa. Agassi otti neljännen Australian avoimen turnausvoittonsa luvuin 6-2 6-2 6-1. Agassi oli selvittänyt tiensä finaaliin voittamalla semifinaaleissa Etelä-Afrikan Wayne Ferreiran ja puolivälierissä Ranskan Sébastien Grosjeanin. Finaalin hävinnyt Schuettler selvitti välierät voittamalla Yhdysvaltain Andy Roddickin ja puolivälierät kukistamalla Argentiinan David Nalbandianin.


title: Australian avoin tennisturnaus 2003

text: Finaalissa olivat vastakkain yhdysvaltalaiset sisarukset Serena ja Venus Williams. Serena Williams voitti ottelun luvuin 7-6, 3-6, 6-4. Hän selvitti tiensä finaaliin voittamalla välierissä Belgian Kim Clijstersin ja puolivälierissä Yhdysvaltain Meghann Shaughnessyn. Finaalin hävinnyt Venus Williams voitti välierissä Belgian Justine Henin-Hardennen ja puolivälierässä Slovakian Daniela Hantuchovan.


title: Australian avoin tennisturnaus 2003

text: Miesten nelinpelin voittivat Ranskan Michaël Llodra ja Fabrice Santoro. Finaalissa he kaatoivat Mark Knowlesin, Bahama, ja Daniel Nestorin, Kanada, luvuin 6-4, 3-6, 6-3.


title: Australian avoin tennisturnaus 2003

text: Naisten nelinpelin voittivat sisaruspari Serena ja Venus Williams. He kukistivat finaalissa parin Virginia Ruano-Pascual, Espanja ja Paola Suarez, Argentiina luvuin 4-6, 6-4, 6-3.


title: Australian avoin tennisturnaus 2003

text: Sekanelinpelin voittivat Martina Navratilova (USA) ja Leander Paes (IND). Finaalissa kukistuivat Todd Woodbridge, Australia ja Eléni Daniilídou, Kreikka luvuin 6-4, 7-5.


title: Australian avoin tennisturnaus 2003

text: Australian avointen poikien kaksinpelin voiton vei Kyproksen Marcos Baghdatis. Finaalissa kaatui romanialainen Florin Mergea luvuin 6-4, 6-4.


title: Australian avoin tennisturnaus 2003

text: Tyttöjen kaksinpelin voitti Barbora Strýcová, Tšekki. Finaalissa kukistui Ukrainan Viktoria Kutuzova luvuin 0-6, 6-2, 6-2.


title: Australian avoin tennisturnaus 2003

text: Poikien nelinpelin voittivat yhdysvaltalaispari Scott Oudsema ja Phillip Simmonds.


title: Australian avoin tennisturnaus 2003

text: Tyttöjen nelinpelin voittivat Australialaispari Casey Dellacqua ja Adriana Szili.